Mahkamah serah pasport sementara kepada Rosmah untuk Singapura

Mahkamah Rayuan membenarkan permohonan Datin Seri Rosmah Mansor yang mahu mendapatkan sementara pasportnya bagi membolehkan melawat anaknya, Nooryana Najwa Mohd Najib dan keluarga di Singapura.

Kebenaran pasport sementara kepada isteri Datuk Seri Najib Razak tersebut merupakan kali keempat diberikan pihak mahkamah.

Tiga panel hakim sebulat suara yang dipengerusikan oleh Datuk Hadhariah Syed Ismail bersama-sama Datuk Azman Abdullah dan Datuk Azmi Ariffin.

Rosmah memohon ke Singapura bermula esok sehingga 23 Ogos, 26 Ogos hingga 6 September dan 9 September hingga 31 Oktober ini.

Jumaat lepas, isteri Datuk Seri Najib Tun Razak telah memfailkan permohonan melalui Tetuan Akberdin & Co. pada Jumaat minggu lalu dan akan didengar di Mahkamah Rayuan esok.

Dalam afidavit yang ditunjukan kepada media, Rosmah telah memohon agar pasportnya dikembalikan pada tiga tarikh berasingan iaitu 18 hingga 23 Ogos, kemudian 26 Ogos hingga 6 September dan 9 September sehingga 31 Oktober depan.

Rosmah turut berkata, beliau akan pulang ke tanah air bagi menghadiri perbicaraan kes jenayahnya pada 24 dan 25 Ogos kemudian 7 dan 8 September depan.

Untuk makluman, anak perempuannya, Nooryana merupakan anak sulung Najib dan Rosmah telah berkahwin dengan seorang pemuda warganegara Kazakhstan, Daniyar Kessikbayev dan menetap di Singapura.

Sebelum ini juga Rosmah pernah membuat permohonan sama pada hujung tahun lepas dan juga tahun ini Mac, semuanya telah diberikan kebenaran mahkamah tanpa sebarang bantahan.

Rosmah juga berkata sehingga ke hari ini dirinya tidak pernah gagal atau cuai untuk hadir ke mahkamah bagi mana-mana prosiding tanpa alasan munasabah.

Rosmah ketika ini sedang berdepan sabitan kes rasuah dan hukuman penjara 10 tahun serta denda RM970 juta yang dikenakan terhadapnya berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Mahkamah Rayuan telah membenarkan permohonan Rosmah untuk menangguhkan hukuman sementara menunggu rayuan, pengurusan kes seterusnya pada 18 September ini.

Beliau juga sedang berdepan dengan 12 pertuduhan pengubahan wang haram berjumlah RM7,097,750 dan lima pertuduhan gagal mengisytihar pendapatannya kepada Lembaga Hasil Dalam Negeri (LHDN).


Tak ada bas sarkis pun orang masih ramai datang sokong PN: Sanusi

Walaupun tanpa tajaan bas untuk berkempen, namun sokongan rakyat Kedah masih kuat kepada Perikatan Nasional (PN), kata Datuk Seri Muhammad Sanusi Md Nor.

Pengarah Pilihan Raya PN membandingkan bas Madani yang ditaja kerajaan campuran di Kedah sama seperti bas sarkis apabila ia digunakan ahli politik Pakatan Harapan (PH) dan UMNO untuk berkempen sekitar negeri tersebut menjelang Pilihan Raya Negeri (PRN) tak lama lagi.

“Tuan-tuan balik tengok balik video depa punya himpunan dengan kita punya. Perhimpunan mana yang lebih ramai.

“Tuan-tuan sekalian himpunan kita orang mari atas dasar ikhlas, Ikhlas hati. Tak ada bas sarkis tak ada bumbung, tak ada. Tuan-tuan nampak tak ahli sarkis duduk atas tu? Lambai-lambai tangan, Nampak dak? Orang meluat tuan-tuan. Orang tak boleh terima puak ini.

“Depa buat perbandingan bas itu dengan bas sarkis, betul-betul bas sarkis. Saya kasihan juga tengok naik itu tua-tua semua dah nak buat nak tunging buyung pun tak boleh dah,” katanya semasa Himpunan Jentera Pilihan Raya di Padang Awam Guar Chempedak malam tadi.

Menteri Besar Kedah itu berkata himpunan yang diadakan tidak menawarkan imbuhan dan saguhati seperti dibuat oleh parti kerajaan campuran sebelum ini.

“Kita dapat adakan majlis pelancaran jentera Perikatan Nasional, Kedah tanpa bayaran minyak motor lima puluh ringgit. tanpa T-shirt percuma tanpa jamuan makanan bungkus percuma tanpa artis nombor satu lelaki dan nombor satu wanita,” katanya lagi.

Dianggarkan seramai 50 ribu lebih orang ramai menghadiri program yang dianjurkan PN Kedah malam tadi.

Untuk rekod, kerajaan campuran sebelum ini mengadakan Himpunan Madani di Kedah dengan pelbagai program dianjurkan.

Bagaimanapun, program Himpunan Madani tersebut tidak mendapat sambutan dan hanya dihadiri sekitar 4,000 lebih hadirin.

Program Himpunan Madani yang dihadiri Perdana Menteri Datuk Seri Anwar Ibrahim itu juga menyajikan cabutan bertuah motosikal dan pelbagai hadiah lain, selain menampilkan persembahan artis terkenal Siti Nurhaliza.


Lagi Menteri UMNO kata tak logik PRU-15 diadakan semasa banjir

Seorang lagi Menteri UMNO menolak gesaan pilihan raya umum ke-15 (PRU-15) diadakan semasa musim banjir, sekaligus menyanggah cadangan Presidennya, Datuk Seri Ahmad Zahid Hamidi yang mahu meredah juga jika ia diadakan.

Menteri Perumahan dan Kerajaan Tempatan, Datuk Seri Reezal Merican Naina Merican berkata yakin PRU-15 tidak akan diadakan semasa bencana banjir berlaku kerana ia akan memberi implikasi buruk kepada rakyat yang sedang berdepan kesusahan hidup.

“Saya yakin PRU15 tentunya tidak diadakan ketika banjir,” katanya dipetik laporan BH.

Beliau terdahulu  melancarkan Kesiapsiagaan Jabatan Bomba dan Penyelamat Malaysia (JBPM) Menghadapi Monsun Timur Laut (MTL) di Putrajaya hari ini.

Jelasnya, ramalan Jabatan Meteorologi Malaysia (MetMalaysia) bahawa Monsun Timur Laut (MTL) dijangka bermula November sehingga Mac 2023.

Malah, Reezal berkata mana-mana parti politik juga menyedari tidak wajar pilihan raya dibuat ketika bencana banjir.

Katanya, tiada siapa yang tahu bila bencana akan berlaku meskipun ada ramalan dibuat MetMalaysia.

Media sebelum ini melaporkan, Mesyuarat Jemaah Menteri yang diadakan semalam memberi bayangan PRU-15 tidak akan diadakan ketika negara berhadapan musim banjir.

Menteri Pembangunan Luar Bandar (KPLB), Datuk Seri Mahdzir Khalid dilaporkan berkata, Jemaah Menteri memahami perkara berkaitan bencana banjir dan Perdana Menteri juga mengambil kira atas nasihat dari MetMalaysia.

Sabtu lalu (17 September), Zahid berkata Barisan Nasional (BN) sanggup meredah banjir dan hujan lebat, jika PRU-15 diadakan tahun ini, sambil menegaskan isyarat yang diberikan ahli parti supaya pilihan raya diadakan dalam masa terdekat adalah jelas dan nyata.

Awal hari ini, Pengerusi BN itu sekali menekankan supaya PRU-15 perlu diadakan segera jika pembangkang bimbang pilihan raya itu bertepatan dengan banjir akhir tahun.

“Sudah tiba masanya untuk mereka ‘walk the talk’ dan ‘hit the button’ supaya Suruhanjaya Pilihan Raya (SPR) boleh menetapkan tarikh PRU-15 diadakan,” katanya dalam catatan Facebook.


Bajet 2022 kesinambungan konsep Prihatin Rakyat: Muhyiddin

Bajet 2022 yang dibentangkan di Dewan Rakyat semalam menunjukkan komitmen kerajaan yang ada sekarang untuk meneruskan kesinambungan konsep Prihatin Rakyat dalam menyalurkan bantuan terus kepada golongan yang terkesan, sama ada individu mahupun perniagaan.

Sehubungan itu, Pengerusi Majlis Pemulihan Negara (MPN), Tan Sri Muhyiddin Yassin yakin bajet berkenaan dapat memastikan segala bentuk bantuan dan sokongan yang diumumkan akan sampai kepada kumpulan sasaran, khususnya kepada semua pihak dan sektor yang terjejas teruk akibat pandemik Covid-19.

Bekas Perdana Menteri yang melancarkan lapan pakej bantuan kepada rakyat yang terkesan akibat Covid-19 sejak Mac 2020 sehingga Julai lalu bernilai lebih RM530 bilion itu, juga yakin Bajet 2022 akan memastikan kejayaan pemulihan untuk Malaysia.

Malah katanya, peruntukan kedua terbesar yang diberikan kepada Kementerian Kesihatan (KKM) amat tepat bagi memacu pemulihan negara ke fasa endemik.

Justeru, katanya penekanan pada sektor kesihatan bukan sahaja mampu menampung fasa endemik, sebaliknya, memperkukuh sistem kesihatan negara untuk menghadapi cabaran pandemik lain pada masa depan termasuk dari segi kapasiti hospital, fasiliti dan kepakaran.

“Dengan berpaksikan kepada tiga strategi utama iaitu memperkukuh pemulihan, membina daya tahan dan memacu pembaharuan, saya yakin Bajet 2022 akan terus memperkasa usaha-usaha pemulihan negara di bawah Pelan Pemulihan Negara yang sedang giat dijalankan.

“Bajet ini akan terus menyokong pemulihan negara melalui dasar fiskal yang mengembang dan dirangka berdasarkan keutamaan untuk memulihkan negara daripada kesan jangka panjang krisis pandemik terhadap sistem kesihatan awam dan struktur ekonomi.

“Ini adalah cerminan tekad kerajaan untuk mengembalikan keyakinan pelabur asing terhadap Malaysia sebagai destinasi pelaburan utama,” katanya dalam kenyataan hari ini.

Muhyiddin berkata peruntukan paling besar sebanyak RM52.6 bilion kepada Kementerian Pendidikanpula menunjukkan keutamaan kerajaan terhadap aspek pembangunan modal insan termasuk penyediaan fasiliti dan akses pembelajaran yang masih menjadi masalah utama bagi murid di luar bandar.

“Saya berharap dana yang diperuntukkan misalnya untuk membaiki sekolah daif dapat disalurkan ke sekolah yang benar-benar memerlukan yang belum pernah mendapat bantuan kerajaan,” katanya.

Sehubungan itu, Muhyiddin menyeru agar semua rakyat Malaysia dapat bersatu padu dalam memastikan usaha pemulihan negara dapat berjalan dengan lancar, sekali gus dapat kembali merancakkan pembangunan ekonomi dan kesejahteraan rakyat demi mencapai aspirasi Wawasan Kemakmuran Bersama 2030.


Kawal gejala demam ‘terperuk’ semasa PKP

Larangan keluar rumah dengan mengehadkan pergerakan atau kuarantin di rumah menyebabkan fenomena  demam kabin.

Kajian yang dijalankan mendapati majoriti individu akan mula mengalami perubahan pada tahap mental mereka selepas 10 hari dikuarantin secara purata. Selepas melebihi 10 hari, seseorang individu cenderung menampakkan tanda stres, memilih memencilkan diri serta mudah marah.

Terdapat empat kategori tekanan yang didapati timbul pada individu semasa kuarantin : rasa takut yang melampau dijangkiti wabak, rasa bosan, rasa bimbang bekalan hidup tidak mencukupi dan gusar tidak dibekalkan maklumat dengan apa yang sedang berlaku.

Rasa takut dijangkiti menjadi faktor utama seseorang boleh berubah semasa terkurung, kerana majoriti peserta kajian meletakkan faktor ini sebagai faktor utama kebimbangan. Perasaan kecewa kerana tidak lagi boleh hidup seperti biasa menjadi faktor kedua paling memberikan kesan. Perasaan bimbang dengan ketiadaan bekalan hidup mencukupi seperti air, makanan, pakaian dan tempat tinggal pula duduk di tempat ketiga.

Bagaimanapun, berbanding dengan keempat-empat faktor yang disenaraikan, hanya faktor ini saja didapati mempunyai kesan berpanjangan sehingga empat ke enam bulan selepas wabak diisytihar berjaya dibendung.

Oleh itu, kuarantin memerlukan adaptasi segera, terutama bagi mereka yang mempunyai ahli keluarga ramai dan tinggal di rumah bersaiz kecil. Keluasan rumah, ruang tamu, ruang bersama keluarga, ruang makan dan bilik tidur mempengaruhi pergerakan ahli keluarga sepanjang PKP.

Presiden Persatuan Kaunseling Malaysia Antarabangsa (Perkama International), Datuk Dr Abd Halim Mohd Hussin pula berkata, kemurungan juga boleh berlaku disebabkan ‘demam terperuk’ akibat terlalu lama berada di satu-satu ruang ketika pelaksanaan PKP.

“Demam kabin lebih terserlah dalam menghasilkan tingkah laku tidak disedari akibat isolisasi yang tegang dan ia boleh melarat sehingga ke tahap fobia tertentu.

“Selain ketegangan, seseorang yang mengalami demam kabin itu akan berasa gelisah, kesukaran memberi tumpuan, kurang sabar dan keinginan kepada makanan, ” katanya.

Menurut beliau, penurunan motivasi, ketidakupayaan untuk berdaya tindak dengan tekanan serta pengasingan sosial juga boleh berlaku apabila seseorang mengalami demam terperuk.

Dalam pada itu, Kaunselor, Lembaga Penduduk dan Pembangunan Keluarga Negara (LPPKN), Md. Noh Saiman memberitahu, seperti keadaan kesihatan mental lain, demam terperuk perlu dirawat oleh profesional yang terlatih dalam bidang kesihatan mental seperti kaunselor, terapis, ahli psikologi dan psikiatris jika terdapat keperluan intervensi perubatan.

“Namun, jika simptom tersebut adalah tahap sederhana, maka dengan mengambil langkah-langkah yang betul dalam memerangi perasaan adalah memadai untuk membantu anda berasa lebih baik dan selamat.

“Justeru, kita perlu menerima hakikat krisis. Orang ramai perlu muhasabah diri kawal untuk daya kuasa kendiri, rancang kehidupan terkurung, menjadi model terbaik, kreatif bersama, kawal penggunaan media sosial, kawal pemakanan, bersenam, mempunyai kesedaran pola komunikasi dan cabar minda,” katanya.

Secara keseluruhan, demam kabin boleh membawa masalah emosi apabila individu cemas dan bimbang, terutama tidak mengetahui bila kawalan had bergerak ini tamat, cepat bosan, mudah marah dan tidak dapat memfokus.

Namun, terperuk di rumah juga boleh membawa kesan positif seperti masa berkualiti bersama keluarga ditingkatkan melalui pelbagai aktiviti bersama. Ia berkesan menjauhi jangkitan wabak seperti disarankan kerajaan.


PM Sweden akur kalah dalam pilihan raya

Perdana Menteri Sweden Magdalena Andersson akur dengan kekalahannya dalam pilihan raya umum baru-baru ini, sekali gus memberi laluan kepada blok pembangkang membentuk kerajaan baharu.

Beliau berkata blok sayap kanan termasuk parti antiimigresen berjaya memperoleh majoriti tepis di Riksdag (parlimen), menurut laporan Bernama.

“Esok saya akan hantar permohonan peletakan jawatan saya sebagai perdana menteri,” kata Andersson pada sidang media, Rabu, lapor Agensi Anadolu.

Bagaimanapun, beliau akan menerajui pentadbiran kerajaan sehingga kerajaan baharu dibentuk.

Andersson berkata beliau akan terus memimpin parti Sosial Demokrat dan bersedia untuk bekerjasama dengan mana-mana pihak bagi mencari penyelesaian kepada kemelut yang dihadapi Sweden.

Ketua Parti Moderates, Ulf Kristersson berkata blok sayap kanan telah menerima mandat untuk melaksanakan perubahan.

“Saya kini memulakan tugas untuk membentuk kerajaan baharu. Saya mahu semua bersatu dan bukannya berpecah,” katanya di media sosial sambil mengucapkan terima kasih atas sokongan pengundi.


Tiga hari berturut-turut Perak rekod kematian tertinggi akibat Covid-19

Jumlah kematian akibat komplikasi Covid-19 dalam tempoh 24 jam semalam (Jumaat, 18 Mac 2022) turun kepada 59 kes, berbanding 86 kes pada Khamis, lapor Kementerian Kesihatan (KKM) hari ini.

Jumlah itu adalah yang kedua terendah bulan ini, setelah merekodkan 55 kematian pada 6 Mac lalu.

Data laman sesawang CovidNOW kendalian KKM yang dikemas kini jam 7 pagi tadi menunjukkan 13 daripada kematian semalam berlaku di luar fasiliti kesihatan sebelum dibawa ke hospital atau kes ‘brought in death’ (BID).

Bagaimanapun, tiada angka rasmi menunjukan sama ada 13 kes itu turut melibatkan 284,592 pesakit yang menjalani kuarantin di rumah. Kelantan semalam merekodkan enam kematian akibat Covid-19, dengan semuanya melibatkan kes BID.

Jumlah kematian semalam menjadikan kumulatif sejak awal 2020 lalu meningkat kepada 34,244 kes, termasuk 7,176 kes BID. Angka itu adalah yang keempat tertinggi dalam kalangan negara-negara ASEAN, selepas Indonesia, Filipina, dan Vietnam.

Berdasarkan data CovidNOW, Perak merekodkan kes kematian tertinggi tiga hari berturut-turut berbanding negeri-negeri lain, apabila mencatat 15 kematian semalam, berbanding 16 pada Khamis dan 21 kes pada Rabu.

Jumlah itu menjadikan kumulatif kematian akibat Covid-19 di Perak meningkat kepada 1,701 kes, dengan kumulatif positif sebanyak 176,092 kes. Daripada jumlah kes positif itu seramai 161,417 pesakit telah pulih.

Sehingga semalam, Perak mencatat 12,974 kes masih aktif, termasuk 12,134 pesakit yang menjalani kuarantin di rumah; 78 ditempatkan di PKRC; 735 dimasukkan ke hospital; dan 27 pesakit dirawat di unit rawatan rapi (ICU), dengan 21 daripadanya memerlukan alat bantuan pernafasan.

Dalam tempoh satu minggu lalu, 25 kematian akibat Covid-19 di Perak melibatkan individu berusia 70 hingga 79 tahun; 80 tahun dan ke atas (24 kes); 60 hingga 69 tahun (17 kes); 50 hingga 59 tahun (tujuh kes); 40 hingga 49 tahun (empat kes); 30 hingga 39 tahun (dua kes); dan 18 hingga 29 tahun (satu kes).

Sehingga 17 Mac, seramai 1,866,339 atau 74.4 peratus populasi di Perak telah lengkap divaksinasi, 1,976,456 atau 78.8 peratus menerima sekurang-kurangnya satu dos, dan 1,109,385 atau 59.1 peratus individu dewasa menerima dos penggalak.

Sementara itu, bagi negeri-negeri lain, Selangor mencatat 12 kes kematian semalam, diikuti 11 di Johor; Kelantan (enam); Melaka (lima); Pahang (tiga); masing-masing dua kes di Negeri Sembilan, Pulau Pinang serta Sarawak; dan satu kes di Kedah.

Tiada kes kematian akibat Covid-19 dilaporkan di Perlis, Sabah, Terengganu, Kuala Lumpur, Labuan dan Putrajaya, semalam.

Pecahan kes berkaitan Covid-19 di setiap negeri sehingga 18 Mac 2022.


Katil hampir penuh, hospital medan akan dibuka di Hospital Jasin

Keadaan Hospital Jasin yang penggunaan katilnya mencecah ke paras amat kritikal memerlukan Hospital Medan Angkatan Tentera Malaysia (ATM) dibuka dalam masa terdekat.

Exco Kesihatan dan Antidadah negeri Datuk Rahmad Mariman berkata Hospital Medan itu juga untuk kegunaan pesakit bukan Covid-19 dan membolehkan Hospital Melaka memberi tumpuan sepenuhnya bagi rawatan COVID-19.

Beliau berkata sehingga Rabu lepas kadar penggunaan katil di Hospital Melaka adalah 90 peratus bagi pesakit biasa dan penggunaan katil Covid-19 adalah 91 peratus.

“Hampir sepenuhnya ruang di Hospital Melaka telah digunakan untuk merawat termasuk semua zon di Jabatan Kecemasan, bilik mesyuarat, stor selain membina khemah di ruang letak ambulans untuk menempatkan pesakit Covid-19.

Kerajaan pusat telah meluluskan permohonan Melaka untuk mewujudkan Hospital Medan dalam mesyuarat Majlis Keselamatan Negara (MKN) semalam,” katanya lapor Bernama.

Terdahulu beliau melawat pusat pemberian vaksin (PPV) pandu lalu di Lapangan Terbang Antarabangsa Melaka (LTAM) Batu Berendam, Melaka hari ini.

Rahmad berkata kapasiti Hospital Medan itu juga mampu menempatkan sehingga sekurang-kurangnya 100 pesakit bukan Covid-19.

Katanya Hospital Medan ATM itu juga antara langkah kesiapsiagaan bagi perawatan dan pemulihan pesakit Covid-19 selain usaha menurunkan penggunaan katil di unit rawatan rapi ke bawah 70 peratus bagi negeri ini mencapai kriteria untuk beralih ke Fasa 2 Pelan Pemulihan Negara (PPN).

Dalam pada itu beliau berkata dua lagi hospital daerah negeri ini iaitu Hospital Alor Gajah dan Hospital Jasin kini terpaksa menampung pesakit Covid-19 bermula minggu ini.


Versi baharu Pfizer berkesan terhadap Omicron BA.4, BA.5

Pfizer-BioNTech berkata dos penggalak versi terkini vaksin Covid-19 mereka, yang diubah suai khusus untuk memerangi varian Omicron Covid-19, menjana tindak balas imun yang lebih tinggi terhadap varian itu.

Kedua-dua syarikat farmaseutikal dan bioteknologi multinasional Amerika Syarikat (AS) dan Jerman itu berkata 30 dan 60 mikrogram dos suntikan yang hanya menyasarkan subvarian BA.1 Omicron pada musim sejuk lalu menunjukkan peningkatan 13.5 dan 19.6 kali ganda dalam meneutralkan titer geometri terhadap subvarian itu.

Versi suntikan mengandungi vaksin yang direka bentuk semula dan vaksin asalnya memberikan peningkatan imun 9.1 dan 10.9 kali ganda, kata mereka.

Keputusan itu diperoleh hasilnya adalah daripada ujian terhadap 1,234 individu berumur 56 tahun ke atas, kata syarikat itu.

Mereka mengatakan bahawa kajian awal makmal mencadangkan bahawa vaksin itu meneutralkan subvarian Omicron BA.4 dan BA.5 yang telah menular baru-baru ini.

Syarikat itu mengatakan mereka terus mengumpul data tentang prestasi penggalak berbanding varian yang menular baru-baru ini.

Moderna juga telah membuat reka bentuk baharu vaksinnya yang menyasarkan subvarian BA.1 Omicron.

Syarikat itu berkata vaksinnya yang dikemas kini berfungsi dengan baik terhadap subvarian Omicron, dan ia sedang bergerak ke hadapan dengan rancangan untuk meminta kelulusan pengawal selia.

Penasihat Pentadbiran Makanan dan Ubat-ubatan (FDA) Amerika Syarikat (AS) dijadualkan bertemu pada Selasa (28 Jun) bagi membincangkan sama ada untuk mengemas kini vaksin Covid-19 untuk musim gugur.

Suntikan dos yang dikemas kini mungkin akan direka bentuk semula untuk memerangi varian Omicron, kata pakar. – Agensi


PM Singapura terima darjah kebesaran Johor

Perdana Menteri Singapura, Lee Hsien Loong dan isteri Ho Ching akan dianugerahkan darjah kebesaran utama negeri Johor daripada Sultan Ibrahim Iskandar dalam majlis di Johor Bharu esok, lapor The Straits Times.

Memetik kenyataan Pejabat Perdana Menteri, menurut laporan itu Lee dan Ho akan melawat Johor bagi menghadiri majlis itu yang akan diadakan di Istana Besar, Johor Bahru, menurut laporan Bernama.

Lee bakal dikurniakan Darjah Mahkota Johor Yang Amat Mulia Pangkat Pertama Dato’ Sri Paduka Mahkota Johor (SPMJ).

Sebelum ini, bekas Perdana Menteri, Lee Kuan Yew dan bekas menteri undang-undang EW Barker pernah menerima anugerah sama pada 1984, diikuti bekas Perdana Menteri, Goh Chok Tong pada 1991.

Sementara itu, Ho menjadi warga Singapura pertama dianugerahkan Darjah Sultan Ibrahim Johor Yang Amat Disanjungi Pangkat Pertama Dato Sri Mulia Sultan Ibrahim Johor (SMIJ).

Lee dan isteri akan diiringi Menteri Hal Ehwal Luar, Vivian Balakrishnan, Menteri Hal Ehwal Dalam Negeri dan Undang-undang K Shanmugam.

Sultan Ibrahim juga akan meraikan Lee dan Ho dalam jamuan tengah hari.


Sejak 2017, 4,471 kanak-kanak hilang dan 72 tidak dijumpai

Sebanyak 4,471 kes kehilangan kanak-kanak berumur 18 tahun ke bawah dilaporkan dari 2017 hingga 1 Sept tahun ini, kata Timbalan Menteri Dalam Negeri I Datuk Seri Ismail Mohamed Said.

Beliau berkata berdasarkan statistik Polis Diraja Malaysia (PDRM), daripada jumlah itu, 4,399 orang kanak-kanak telah dijumpai semula manakala 72 orang lagi masih hilang.

Bagi kes orang hilang berumur 18 tahun dan ke atas pula, beliau berkata sebanyak 6,074 kes dilaporkan dalam tempoh sama dengan 4,871 orang telah dijumpai semula manakala 1,203 orang masih hilang.

“Antara langkah-langkah yang diambil oleh kerajaan untuk menangani masalah ini adalah dengan mewujudkan Portal Kanak-kanak Hilang. Maklumat berkenaan dipaparkan di portal https://knk2hilang.rmp.gov.my yang boleh diakses oleh orang awam.

“Portal ini memberi peluang kepada masyarakat untuk bekerjasama mengesan kanak-kanak yang hilang dengan lebih cepat dan berkesan dengan menyalurkan maklumat yang terkini melalui Internet,” katanya di Dewan Rakyat hari ini.

Ismail menjawab soalan Senator Datuk Koh Nai Kwong yang ingin tahu mengenai statistik bilangan kes kehilangan orang dan kanak-kanak yang dilaporkan di Malaysia dalam tempoh lima tahun sebelum ini termasuk bilangan orang telah ditemui dan masih belum ditemui serta langkah-langkah yang diambil oleh kerajaan untuk menangani masalah itu.

Selain itu, beliau berkata PDRM juga menjalin kerjasama dengan 40 agensi lain melalui NUR Alert iaitu sistem amaran awal bagi kes kehilangan kanak-kanak untuk membantu agensi penguatkuasa undang-undang dalam menjalankan siasatan dan membawa kepada tangkapan yang pantas.

“PDRM turut mengadakan kerjasama dengan pelbagai pihak dalam penganjuran program-program kesedaran untuk mengelakkan kes ini daripada berulang. Kempen Kesedaran Kanak-kanak atau Child Awareness Campaign (CAC) bertujuan memberikan kesedaran kepada masyarakat bahawa kanak-kanak mudah terdedah menjadi mangsa dan adalah penting untuk memastikan keselamatan mereka terjamin,” katanya.

Menjawab soalan tambahan Senator Muhammad Zahid Md Arip, Ismail berkata berdasarkan siasatan PDRM, antara sebab orang hilang adalah mengalami masalah keluarga atau kurang mendapat perhatian keluarga; keluar rumah kerana mengikut rakan sebaya atau kekasih untuk mencari kebebasan; kemurungan; nyanyuk, masalah mental atau tidak siuman dan masalah jenayah.

Selain itu, katanya orang hilang juga merangkumi orang yang mencari pekerjaan, hilang daripada keluarga mungkin ada perselisihan faham dengan keluarga; lari dari pengutip hutang dan penderaan fizikal atau mental.


Jika di bawah berpecah, di Pusat boleh juga berpecah, tegas Hamzah

Setiausaha Agung Bersatu, Datuk Seri Hamzah Zainudin sependapat dengan Ketua UMNO Bahagian Arau, Datuk Seri Shahidan Kassim mengenai hubungan kedua-dua parti pada peringkat Kerajaan Pusat yang boleh menjadi asas kepada kerjasama menghadapi Pilihan Raya Negeri (PRN) Melaka.

Bercakap pada sidang media selepas pelancaran ‘Gempur PN Melaka’ hari ini, beliau yang juga Setiausaha Agung Perikatan Nasional (PN) berkata, kerjasama politik yang berlaku di peringkat Pusat boleh dipraktikkan pada PRN nanti.

“Kerajaan Pusat telah membuktikan bahawa kita boleh bekerjasama. Jadi bukan (setakat) hanya di Melaka, semua negeri boleh adakan kerjasama itu dan tidak timbul soal perpecahan.

“Bukan bersedia (kerjasama), tetapi matlamat kita adalah tidak ada perpecahan (kerana) apabila ada perpecahan semua boleh berpecah-belah bukan hanya di peringkat atasan tetapi bawahan dan kita tidak lagi mahu lihat rakyat berpecah,” katanya.

Sebelum ini, Shahidan memberi formula mudah dan lebih realistik berhubung PRN Melaka, sekali gus menyanggah pendapat Presiden UMNO, Datuk Seri Ahmad Zahid Hamidi, yang mahu parti itu dan Barisan Nasional (BN) bertanding sendirian.

Menurut Ahli Parlimen Arau yang juga Menteri Wilayah Persekutuan itu, UMNO perlu mengambil kira realiti politik semasa berhubung kerjasama dengan PAS dan Bersatu pada PRN Melaka.

Ini kerana Kerajaan Pusat sekarang ini yang diterajui Naib Presiden UMNO, Datuk Seri Ismail Sabri Yaakob sebagai Perdana Menteri turut mendapat sokongan PAS dan Bersatu, katanya.

“Kalau kita bergaduh dalam PRN Melaka, tetapi apabila balik ke Putrajaya kita kembali berkawan, ini boleh menyebabkan rakyat tak gembira, silap-silap rakyat makin benci.

“Maka, pandangan UMNO Arau mesti ada kerjasama parti politik Bumiputera terutama dengan PAS dan Bersatu. Jangan ambil prinsip yang merugikan,” kata Shahidan.

Shahidan adalah antara pemimpin kanan UMNO, selain Ismail Sabri, Ahli Parlimen (MP) Ketereh, Tan Sri Annuar Musa; dan MP Padang Rengas, Datuk Seri Nazri Aziz, yang menolak tindakan Zahid dan 14 MP UMNO lain menarik sokongan terhadap Tan Sri Muhyiddin Yassin sebagai Perdana Menteri dan Kerajaan PN sebelum ini.

Zahid dalam satu wawancara dalam talian Isnin lalu berkata, UMNO dan BN akan bertanding secara bersendirian pada PRN Melaka tanpa kerjasama parti lain termasuk PAS.

Zahid dengan angkuhnya berkata ‘no way’ terhadap sebarang bentuk kerjasama dengan Bersatu sama ada dalam PRN Melaka mahupun pilihan raya umum (PRU).

Bagaimanapun, hari ini Zahid membuat pusingan-U apabila mengumumkan setakat ini masih tiada keputusan muktamad diputuskan berhubung sebarang bentuk kerjasama dengan parti-parti lain bagi menghadapi PRN Melaka. Berita berkaitan

“Bahawa keputusan muktamad untuk UMNO dan Barisan Nasional (BN) bekerjasama dengan mana-mana pihak belum diputuskan,” kata Zahid pada sidang media sejurus perasmian jentera parti itu di Melaka hari ini.

Mengulas lanjut, Hamzah berkata PN akan mengumumkan bentuk kerjasama bersama rakan politik termasuk UMNO dan BN bagi menghadapi PRN itu dalam masa terdekat.

Katanya, pemimpin parti komponen PN termasuk Bersatu, Gerakan dan PAS akan mengadakan perbincangan dengan rakan politik lain untuk membentuk kerjasama berkenaan.

“Kita akan mula berbincang, yang mana PAS juga akan mengadakan perbincangan… dan wakil-wakil pimpinan PN juga akan berbincang dengan pemimpin BN yang lain,” katanya.

Suruhanjaya Pilihan Raya (SPR) mengumumkan PRN Melaka akan diadakan dengan penamaan calon akan dilakukan 8 November, manakala pengundian awal ditetapkan 16 November dan hari mengundi pada 20 November.

Kerajaan Melaka pimpinan UMNO dibawah Ketua Menteri Datuk Seri Sulaiman Md Ali jatuh selepas tindakan empat bekas Ahli Dewan Undangan Negeri (ADUN) yang terdiri daripada dua wakil UMNO, satu Bersatu dan satu Bebas menarik sokongan terhadapnya sehingga hilang majoriti.


Kaum Cina jangan takut PAS ada dalam PN : Idris

Naib Presiden PAS, Datuk Idris Ahmad meminta masyarakat bukan Melayu khususnya kaum Cina agar tidak takut atau bimbang dengan kehadiran parti itu dalam Perikatan Nasional (PN)

Bekas Menteri di Jabatan Perdana Menteri Hal Ehwal Agama itu berkata selama 33 tahun PAS memerintah Kelantan, rakyat bukan Islam hidup aman damai di negeri itu.

“Tuan-tuan yang dihormati sekalian, terutama orang Cina…jangan bimbang, jangan takut walaupun PAS ada dalam PN.

“Setakat hari ini kita sudah memerintah 33 tahun di Kelantan, seorang Cina pun tidak ada kita bunuh di Kelantan, seorang Hindu pun tak ada kita potong kepala di Kelantan, seorang siam pun kita tak ada tikam di Kelantan.

“Di Kelantan penduduk bukan Islam tak ramai, tak sampai 10% tapi mereka boleh hidup aman.

“Sebab apa? Kita, orang Islam lagi kuat dia pegang agama dan pandai hormat orang. Dia wajib jaga, saya tak boleh khianat orang bukan Islam,” katanya ketika berucap pada majlis pengumuman senarai calon PN bagi PRN Pulau Pinang, malam tadi.

Mengulas lanjut, Idris yang juga Ahli Parlimen Bagan Serai berkata mengikut ajaran Islam, sesiapa yang melakukan kejahatan seperti bunuh akan dimasukkan ke dalam neraka.

“Saya tidak boleh bunuh orang bukan Islam kerana orang itu bukan beragama sama dengan kita.

“Tidak boleh, kerana mengikut kepercayaan agama kami, kalau bunuh kami akan dimasukkan dalam neraka,” katanya.

Tambahnya, “Insya-Allah, PAS tidak akan menzalimi tuan-tuan dan puan-puan (orang bukan Melayu). Yakin dan percayalah.”

Istilah gelombang hijau mula menjadi momokan yang digunakan pihak lawan untuk menggambarkan gabungan yang disertai PAS itu.

Malah sebelum ini, Pengerusi DAP Kebangsaan, Lim Guan Eng menyifatkan jika Pulau Pinang ditadbir gelombang hijau ia akan menyebabkan tokong dirobohkan serta sekatan beragama bagi bukan Islam di negeri itu.

Bekas menteri kewangan itu kini sedang disiasat atas kenyataan tersebut kerana memainkan sentimen 3R.

Semalam, seorang ADUN DAP Pulau Pinang sendiri akui gelombang hijau itu digunakan untuk menakutkan rakyat bukan Islam di negeri itu.


Muhyiddin berkorban bantu rakyat lawan Covid-19, dimalukan PH-BN

Pertuduhan terpilih bermotifkan politik dan dendam terhadap Tan Sri Muhyiddin Yassin di mahkamah hari ini, (Jumaat, 10 Mac 2023) adalah peristiwa yang menyedihkan bagi negara, kata Datuk Seri Ahmad Faizal Azumu.

Timbalan Presiden Bersatu itu berkata ini kerana seorang pemimpin yang telah berkorban besar terhadap rakyat Malaysia, terutama dalam mengendalikan pandemik Covid-19, telah dimalukan dan didakwa di mahkamah atas alasan tidak rasional.

Ahmad Faizal berada di Kompleks Mahkamah Kuala Lumpur bersama sekumpulan penyokong Bersatu untuk menunjukkan sokongan kepada Muhyiddin, presiden parti dan Pengerusi Perikatan Nasional.

“Kami berharap pegawai mahkamah dan pendakwa raya dapat melaksanakan tugas mereka demi rakyat dan Allah.

“Jika seorang negarawan pun boleh diperlakukan sedemikian, bagaimana nasib rakyat?” soal ketika ditemui media di Kompleks Mahkamah Kuala Lumpur hari ini (Jumaat, 10 Mac 2023).

Ahmad Faisal yang hadir memberi sokongan kepada Muhyiddin juga berkata beliau percaya keadilan dan kebenaran akan ditegakkan.

Penyokong Perikatan, kebanyakannya dari Perak, dilihat memakai baju-T “Kami bersama Abah” sambil melaungkan kata-kata sokongan dan “HIDUP RAKYAT” di pintu masuk Kompleks Mahkamah Kuala Lumpur selepas ketibaan Muhyiddin.

Mereka berkata pertuduhan terhadap Muhyiddin dibuat dengan niat jahat dan menyamai “kezaliman” politik oleh kerajaan Pakatan Harapan-Barisan Nasional (PH-BN) terhadap parti pembangkang.

Kerajaan PH-BN yang diketuai PKR disertai DAP, AMANAH, UPKO, UMNO, MCA, MIC, Gabungan Parti Sarawak (GPS); Gabungan Rakyat Sabah (GRS); serta beberapa parti kecil lain dan Bebas.

Muhyiddin kemudian meninggalkan Kompleks Mahkamah Kuala Lumpur sambil diiringi sekumpulan penyokong PN yang terus melaungkan kata-kata sokongan “Hidup, hidup, lawan, lawan” dan “HIDUP RAKYAT” ketika kenderaan presiden Bersatu keluar dari kompleks mahkamah kira-kira jam 11.50 pagi.

Para penyokong juga diingatkan untuk hadir di mahkamah Shah Alam pada Isnin (13 Mac) di mana Muhyiddin dijangka menghadapi satu lagi pertuduhan.

Mereka yang hadir turut mengambil kesempatan mengucapkan terima kasih kepada polis yang menjaga keamanan sambil melaungkan “Terima kasih, PDRM”, sebelum bersurai.


PAS Kedah pertahan Sanusi, bidas kerajaan campuran cuba bunuh karakter

Sokongan penuh diberikan PAS Kedah kepada Menteri Besar, Datuk Seri Muhammad Sanusi Md. Nor yang sedang berdepan tekanan pihak kerajaan campuran ketika ini.

Pesuruhjayanya, Datuk Ahmad Yahaya membidas pihak kerajaan campuran yang menggunakan pihak berkuasa untuk memberi tekanan kepada Sanusi dan membunuh karakternya hanya kerana lantang membangkitkan isu sejarah pemilikan Pulau Pinang kepada Kedah sebelum ini.

Oleh itu, ujar beliau, langkah mempertahan naratif sejarah berkaitan perkara itu bukan suatu perlakuan jenayah, bahkan tidak ada merit untuk mengklasifikannya sebagai hasutan yang termaktub di bawah Akta Hasutan.

“Perdana Menteri tidak harus secara berterusan mempolitikkan isu ini. Kecaman dan tekanan yang dihamburkan terhadap Kedah bertitik tolak daripada dendam kekalahan besar Pakatan Harapan (PH) dalam Pilihan Raya Umum ke-15 (PRU15) yang lalu.

“Hakikatnya, sememangnya terdapat usaha membunuh karakter seorang yang bernama Sanusi. Mereka lebih berminat menjatuhkan Menteri Besar Kedah berbanding berbahas soal sejarah,” katanya dalam kenyataan.

Untuk rekod, pihak polis akan mengambil keterangan Sanusi berhubung kenyataan kontroversinya yang dibuat pada 29 Mei lalu bahawa Pulau Pinang milik Kedah dan tidak ada sempadan antara kedua-dua negeri itu.

Sementara itu, Ahmad yang juga Ahli Parlimen Pokok Sena berkata, pihaknya turut berpegang kepada pendirian bahawa isu tersebut tidak harus disamakan dengan isu tuntutan Kesultanan Sulu ke atas Sabah mahupun hubungan Siam dengan Kedah.

Katanya, isu Pulau Pinang milik Kedah yang dibangkitkan pada hari ini tidak melibatkan kedaulatan sempadan negara.

“Kerajaan negeri Kedah telah berulang kali menuntut hak pajakan Pulau Pinang, penyelesaian isu caj air mentah serta kelulusan projek Kedah Aerotropolis.

“Malangnya kesemua ini sengaja didiamkan serta dilengahkan tidak sebagaimana pantasnya Perdana Menteri tersinggung dengan isu pemilikan Pulau Pinang pada hari ini,” katanya lagi.


Bukan tak suka KJ, tapi jika undi KJ macam undi Zahid kekal berkuasa

Datuk Seri Ahmad Zahid Hamidi dilihat terus menjadi liabiliti kepada calon Barisan Nasional (BN) dalam Pilihan Raya Umum Ke-15 (PRU-15) ini apabila pengundi tetap menganggap jika mengundi calon pilihan mereka, maka sama seperti mengangkat Presiden UMNO itu untuk berkuasa.

Beberapa daripada mereka sebelum ini sentiasa menyokong dan mengundi BN setiap kali pilihan raya diadakan, namun masih tidak pasti parti mana yang perlu dipilih kali ini.

Sebelum ini, pemimpin PKR R Sivarasa mengingatkan bahawa setiap undi yang diberikan kepada calon BN adalah sama dengan memberikannya kepada Zahid.

Sivarasa mendakwa undi kepada Khairy daripada UMNO sebenarnya adalah undi untuk parti itu dan Zahid, yang masih berdepan pelbagai pertuduhan jenayah, termasuk rasuah di mahkamah.

Empat pengundi di Parlimen Sungai Buloh yang hanya mahu dikenali sebagai Zul Hisham, Azman, Faridah dan Siti S, memberitahu mereka bersikap terbuka dan teruja melihat calon yang diturunkan parti politik kali ini.

Ejen bebas insurans, Zul Hisham, 34, tidak keberatan menyatakan sokongan kepada calon BN Khairy Jamaluddin yang juga Menteri Kesihatan yang bertanding di Parlimen Sungai Buloh.

“KJ memang calon favourite… disukai anak muda kerana penampilannya yang digemari… mesra, selain menteri yang bertanggungjawab melawan Covid.

“Cuma masalahnya apabila dia mewakili BN yang dikuasai Datuk Seri Zahid… sedangkan Datuk Seri Zahid dilihat bertanggungjawab menyebabkan nama baik UMNO dan BN semakin buruk, ada kes mahkamah.

“Kami sentiasa mengikuti perkembangan pemimpin-pemimpin politik, terutama ketika PKP (Perintah Kawalan Pergerakan). Memang UMNO dan BN ada masalah kepimpinan. Sukar tadbir negara jika parti ada masalah,” katanya kepada Agenda Daily.

Rakannya Azman turut mengiakan sambil berkata pemimpin pembangkang tidak perlu memberitahu pengundi bahawa jika memilih calon-calon BN sama seperti membantu Zahid mencapai kemenangan dan memperkukuhkan kedudukannya.

“KJ memang disukai, tapi jika undi KJ dan beliau menang, maka sama juga seperti memberi kemenangan kepada Zahid,” katanya yang kini menyambung pengajian pada peringkat PhD di sebuah universiti.

Ditanya kenapa tidak suka kepada Zahid, Azman berkata umum mengetahui bahawa Pengerusi BN itu sedang berdepan dengan kes-kes rasuah yang masih dibicarakan di mahkamah.

“Anak muda sekarang bukan boleh diperbodohkan dengan kata-kata. Mereka melihat dan menilai dengan mata, telinga dan fakta yang benar. Sama juga kalau pemimpin atasa PH kata jumlah kematian kerana Covid di Malaysia paling tinggi, maka anak muda akan mencari fakta sebenar, bukan menerimanya bulat-bulat.

“Adakah kata 36,000 rakyat Malaysia meninggal akibat Covid satu jumlah tertinggi di dunia? Anak muda check fakta betul atau tidak… ternyata hanya bohong. Jadi nak pilih kah pemimpin yang jelas-jelas berbohong?,” soalnya.

Jurujual, yang hanya mahu dikenali Siti S, 28, memberitahu dia mengundi kali ini untuk yang kedua selepas PRU 2018.

“Dulu saya sokong BN, tapi kali ini mungkin parti lain… kerana ada parti pilihan yang lebih baik kepada rakyat. Dan seperti dikatakan ramai pihak jika undi calon BN sama seperti membantu Zahid,” katanya.

Rakannya, Faridah pula berkata dari segi logik memang benar jika mengundi KJ sama seperti membantu BN yang diketuai Zahid.

“Saya ahli parti politik. Cuba lihat masa pilihan raya 2018 apabila BN kalah. Hanya berpunca daripada seorang sahaja pemimpin BN, maka ramai calon BN yang kalah.

“Ia seperti permainan domino. Untuk menjatuhkan yang di atas, maka yang di bawah perlu dicantas. Kali ini, bila orang tak mahu Zahid mengekalkan kuasa walaupun beliau bukan Perdana Menteri… pengundi akan cantas yang di bawah juga.

“Minta maaf lah… memang KJ bagus, tapi saya akan undi orang lain,” katanya sambil menjelaskan isu-isu rasuah dalam kalangan pemimpin BN menyebabkan orang ramai hilang kepercayaan kepada parti itu.


Kes RM16 juta: Permohonan UMNO batal saman SRC didengar 10 November

Permohonan UMNO untuk membatal saman yang difailkan SRC International Sdn Bhd terhadap parti politik itu atas dakwaan menerima wang berjumlah RM16 juta yang diseleweng daripada syarikat itu, akan didengar 10 November ini.

Pada Mei lalu, SRC International, yang merupakan anak syarikat 1Malaysia Development Berhad (1MDB), di bawah pengurusan baharunya telah memfailkan saman itu bersama dengan beberapa anak syarikatnya iaitu Gandingan Mentari Sdn Bhd dan Jendela Pinggiran Sdn Bhd.

Memetik Bernama, seorang peguam daripada Rosli Dahlan Saravana Partnership, yang mewakili ketiga-tiga plaintif, berkata mahkamah menetapkan tarikh itu ketika pengurusan kes di hadapan Pesuruhjaya Kehakiman Quay Chew Soon.

“Permohonan itu akan didengar pada 9 pagi menerusi Zoom,” katanya ketika dihubungi.

SRC International, Gandingan Mentari, dan Jendela Pinggiran menyaman parti itu bagi menuntut RM16 juta yang didakwa dipindahkan secara salah kepada UMNO.

Plaintif mendakwa parti politik itu mengetahui bahawa wang tersebut adalah milik SRC International dan UMNO tidak mempunyai asas untuk menerima dana tersebut.

Pada 10 Mei lepas, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 billion termasuk RM300 juta daripada pelbagai pihak tempatan.

Kementerian itu menyebut writ saman terbabit difailkan pada 7 Mei lepas iaitu enam oleh 1MDB dan 16 oleh SRC.

Enam daripada writ saman difailkan oleh 1MDB, sementara 16 lagi oleh SRC untuk pemulangan aset dengan jumlah keseluruhan melebihi RM96.6 bilion (AS$23 bilion), termasuk kira-kira RM300 juta tuntutan terhadap pelbagai pihak tempatan.

1MDB dan SRC menyatakan bahawa entiti-entiti atau individu-individu berkenaan telah mendapatkan pengkayaan tidak wajar melalui penerimaan wang secara salah dari 1MDB atau SRC.

Sebelum ini, The Edge Markets melaporkan, selain bekas Perdana Menteri, Datuk Seri Najib Razak, turut dinamakan ialah anak tiri beliau Riza Shahriz Abd Aziz serta bekas pemegang jawatan utama lain dalam dua syarikat berkenaan iaitu Tan Sri Che Lodin Wok Kamaruddin, Datuk Shahrol Azral Ibrahim Halmi, Arul Kanda Kandasamy dan Mohd Hazem Abdul Rahman.

Turut dinamakan ialah ahli perniagaan dalam buruan Low Taek Jho atau Jho Low, ayahnya Tan Sri Larry Low Hock Peng, adiknya Low May Lin, serta rakan perniagaannya, Eric Tan Kim Loong.


Sesi Parlimen tak dilanjutkan, berakhir ikut jadual: Wan Junaidi

Tiada lanjutan dalam Mesyuarat Kedua Penggal Keempat Parlimen ke-14, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata sesi Parlimen semasa yang bermula pada 25 Okt, akan berakhir seperti yang dijadualkan pada 16 Dis walaupun terdapat petunjuk awal ia mungkin dilanjutkan selama dua hari.

Wan Junaidi berkata persidangan semasa akan memberi tumpuan kepada tujuh rang undang-undang iaitu Bajet 2022 serta pindaan beberapa perkara dalam Perlembagaan Persekutuan.

“Ini termasuk pembentangan rang undang-undang untuk meminda beberapa peruntukan dalam Perlembagaan Persekutuan selaras dengan Perjanjian Malaysia 1963 (MA63),” katanya dalam kenyataan hari ini lapor Bernama.

Beliau berkata selepas membuat pertimbangan, adalah lebih baik untuk tidak melanjutkan sesi itu kerana kebanyakan menteri, Ahli Parlimen serta pegawai kerajaan telah membuat perancangan untuk cuti akhir tahun mereka.

“Walaupun saya faham ramai dalam kalangan kita yang sudah pun dalam mood bercuti, saya ingin mendapatkan kerjasama daripada rakan-rakan Ahli Parlimen untuk menghadiri sesi Parlimen kerana kita akan mengundi untuk beberapa rang undang-undang penting,” katanya.

Wan Junaidi berkata sembilan rang undang-undang dijangka dibentangkan pada sesi Parlimen akan datang, dijadual bermula pada 28 Feb tahun depan.

Beliau berkata antara rang undang-undang itu ialah mengenai pembaharuan Parlimen, yang dijadual dibentangkan kepada Yang Dipertua Dewan Rakyat dan Dewan Negara pada pertengahan Januari tahun depan dan dibentangkan di Parlimen pada Mac.


‘Kami perlukan makanan’ – Rakyat Palestin mohon bantuan

Sambil memeluk bayi perempuannya yang baru lahir, Hasan, di lantai sebuah kelas di Gaza, tatkala lima anaknya yang lain masuk dan keluar, Suheir al-Arbeed menyenaraikan keperluan asas yang mereka perlukan.

“Kami perlukan makanan, pakaian, selimut, tilam dan susu. Badan saya sakit akibat tidur di atas lantai yang dialas lapik nipis.

“Saya perlu bertanya kepada orang lain untuk mendapatkan lampin pakai buang untuk Hasan. Saya cuba menyusukannya tapi dia tetap lapar dan menangis,” katanya yang baru melahirkan Hasan dua minggu lalu

Suheir yang berusia 30 tahun adalah antara ribuan keluarga rakyat Palestin yang tinggal di utara dan timur Semenanjung Gaza, yang terpaksa meninggalkan rumah mereka Khamis lalu, susulan serangan udara rejim Zionis Israel.

Keluarga itu terpaksa berjalan dalam gelap beberapa kilometer sebelum tiba di Sekolah al-Jadeeda di bandar Gaza, salah satu sekolah yang dikendalikan Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA).

“Tidak ada kereta atau pengangkutan awam,” katanya yang sebelum itu tinggal di Shujaiyah, timur laut Gaza.

Bagi Umm Jamal al-Attar pula, ini bukanlah kali pertama dia dan keluarganya terpaksa mencari tempat perlidungan.

Sebelum ini, dia telah menghabiskan masa 40 hari di pusat perlindungan ketika Semenanjung Gaza diserang rejim Israel pada 2014 yang membunuh lebih 2,100 rakyat Palestin, termasuk 1,462 orang awam dalam tempoh 50 hari.

Menceritakan kisahnya beberapa hari lalu, dia, suaminya dan limanya berlari keluar dari rumah mereka di Atatra di utara Beit Lahia, selepas rumah jirannya, Lamya al-Attar, menjadi sasaran peluru berpandu rejim Zionis.

Katanya, Lamya bersama tiga anaknya – Amir, Islam dan Mohammed – yang tinggal di tingkat dua sebuah apartment terbunuh dalam serangan itu.

“Israel mengebom kami dengan peluru berpandu. Mereka juga menembak sejenis gas, katanya.

Sebuah sekolah di bandar Gaza yang dijadikan pusat perlindungan rakyat Palestin dikendalikan oleh Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA). – Gambar Al-Jazeera

Menurut Pertubuhan Bangsa-Bangsa Bersatu (PBB), lebih 38,000 rakyat Palestin di Semenanjung Gaza kini hilang tempat tinggal dan mendapatkan perlindungan di 48 sekolah dikendalikan UNRWA di seluruh wilayah yang terkepung itu.

Jumlah itu termasuk sekurang-kurangnya 2,500 orang yang hilang tempat tinggal apabila rumah mereka musnah sama sekali dibom rejim Zionis.

Serangan ke atas Semenanjung Gaza oleh rejim Zionis masuk hari kelapan dan setakat ini lebih 201 rakyat Palestin, termasuk 58 kanak-kanak dan 35 wanita, terbunuh, sementara 1,300 lagi cedera.

Ketegangan memuncak minggu lalu apabila umat Islam yang berkumpul di Masjid Al-Aqsa bagi menunjukkan bantahan terhadap langkah mengusir penduduk di penempatan Sheikh Jarrah, diserang polis dan askar rejim Israel.

Susulan itu, Pergerakan Perjuangan Islam Palestin (Hamas) memberi tempoh kepada rejim Israel untuk keluar dari tanah suci.

Hamas kemudian melancarkan lebih 1,200 roket ke arah Israel selepas rejim itu terus melakukan penindasan ke atas penduduk Palestin. – Agensi


[KEMAS KINI] Mahkamah tolak permohonan Najib masukkan bukti baharu

Datuk Seri Najib Razak gagal meyakinkan Mahkamah Persekutuan untuk membenarkan beliau mengemukakan bukti tambahan dalam rayuan terakhirnya terhadap sabitan menyalahgunakan dana daripada SRC International Sdn Bhd.

Panel lima hakim diketuai Ketua Hakim Negara Tun Tengku Maimun Tuan Mat sebulat suara menolak percubaan bekas Perdana Menteri itu untuk memasukkan, kononnya, bukti berkaitan penemuan terbaharu berhubung dakwaan konflik kepentingan hakim Datuk Mohd Nazlan Mohd Ghazali.

Mahkamah memutuskan bahawa bukti tambahan itu tiada kaitan antara jawatan Mohd Nazlan sebelum ini sebagai Kaunsel dan Setiausaha Syarikat Kumpulan Maybank yang boleh menyebabkan berat sebelah terhadap pemohon.

Tengku Maimun yang membacakan penghakiman berkata mahkamah berpandangan bukti tambahan yang ingin dimasukkan tidak relevan dengan pertuduhan ke atas Najib.

“Atas semua sebab yang kami nyatakan, kami dapati pemohon gagal melepasi ambang di bawah Seksyen 93 Akta Mahkamah Kehakiman.

“Usul itu dengan ini ditolak. Kami kini akan meneruskan rayuan utama,” katanya.

Empat anggota panel hakim lain ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Mohd Nazlan adalah hakim Mahkamah Tinggi (kini Hakim Mahkamah Rayuan) yang mendapati Najib bersalah terhadap tujuh tuduhan pecah amanah, menyalahgunakan kuasa dan pengubahan wang haram dana SRC dan memerintahkannya dipenjara 12 tahun serta didenda RM210 juta pada 28 Julai 2020.

Najib memohon untuk memasukkan antaranya, keterangan viva voce (lisan) pegawai penyiasat Suruhanjaya Pencegahan Rasuah Malaysia (SPRM) Rosli Hussein yang menjalankan siasatan ke atas skandal SRC.

Keterangan itu adalah sama ada beliau (Rosli) menyedari peranan lalu dan pembabitan Mohd Nazlan sebagai Kaunsel dan Setiausaha Syarikat Kumpulan Maybank, terutamanya dalam khidmat nasihat strategik yang diberikan Maybank Investment Berhad dan bahagian nasihat kewangan Maybank, Bina Fikir Sdn Bhd kepada 1Malaysia Development Berhad (1MDB) bagi penubuhan SRC pada tahun 2010/2011.

Bukti tambahan lain ialah keterangan lisan bekas Ketua Pegawai Eksekutif (CEO) 1MDB Datuk Shahrol Azral Ibrahim Halmi berhubung perananannya ketika menjawat jawatan itu dalam urusan dan pelantikan Maybank Investment Berhad dan Bina Fikir Sdn Bhd serta pegawainya berkaitan khidmat nasihat strategik dalam penubuhan SRC International.

Mengetuai pendakwaan ialah Ketua Pendakwa Raya ad hoc Datuk V Sithambaram, yang dibantu oleh Timbalan Pendakwa Raya Donald Joseph Franklin; Sulaiman Kho Kheng Fuei; Mohd Ashrof Adrin Kamarul; dan Manjira Vasudevan.

Peguam Hisyam Teh Poh Teik, Liew Teck Huat dan Rueben Mathiavaranam mewakili Najib.

Disember lalu, Mahkamah Rayuan mengekalkan keputusan Mahkamah Tinggi pada Julai 2020 iaitu hukuman penjara 12 tahun dan denda RM210 juta, setelah Najib didapati bersalah atasu tujuh pertuduhan berkaitan SRC.

Kes itu kini di Mahkamah Persekutuan dan ini adalah peluang terakhir Najib untuk meyakinkan hakim bahawa sabitan dan hukumannya harus dibatalkan.

Perbicaraan kes itu dijadualkan berlangsung selama sembilan hari mulai hari ini hingga 19 Ogos dan disambung semula selepas hujung minggu pada 23 Ogos hingga 26 Ogos.


Kes Covid paling tinggi pernah dicatat benua Amerika minggu lalu

Kes baharu Covid-19 di benua Amerika pada minggu lalu adalah yang tertinggi sejak wabak itu bermula pada 2020, sementara varian Omicron yang sangat menular jelas menjadi varian dominan, kata Pertubuhan Kesihatan Pan Amerika (PAHO) pada Rabu.

Terdapat lebih lapan juta kes baharu, 32 peratus lebih tinggi daripada minggu sebelumnya, manakala kematian di seluruh wilayah itu juga meningkat sebanyak 37 peratus, dengan 18,000 kematian baharu disebabkan oleh Covid-19.

Amerika Syarikat (AS) terus mencatatkan jumlah jangkitan baharu tertinggi, walaupun kes menurun hampir satu juta sepanjang minggu lalu, kata agensi kesihatan serantau itu.

Negeri-negeri selatan Mexico telah menyaksikan jangkitan baharu meningkat tiga kali ganda dan Brazil merekodkan lonjakan kes baharu sebanyak 193 peratus sejak tujuh hari lalu, kata PAHO dalam taklimat mingguan.

Kanak-kanak di benua Amerika sedang menghadapi krisis pendidikan terburuk yang pernah dilihat di rantau itu, dengan berjuta-juta daripada mereka masih belum kembali ke kelas.

PAHO mencadangkan semua negara di rantau itu berusaha membawa semula kanak-kanak kembali ke sekolah dengan mengambil langkah lebih selamat supaya kesihatan mereka tidak terjejas.

Agensi itu turut menggesa ibu bapa supaya memberikan anak-anak mereka vaksin Covid-19.

Banyak negara telah membenarkan dan memberikan vaksin Covid-19 kepada remaja, kata PAHO.

Minggu lalu, kumpulan pakar imunisasi Pertubuhan Kesihatan Sedunia meluluskan vaksin Covid-19 yang dibangunkan oleh Pfizer untuk kanak-kanak berumur 5 hingga 12 tahun. – Agensi


Sultan Kedah titah ketepikan perbezaan politik, harap projek KXP dapat dilaksanakan

Sultan Kedah Al-Aminul Karim Sultan Sallehuddin Sultan Badlishah bertitah terdapat keperluan mendesak untuk memperkasakan jaringan infrastruktur pengangkutan dan perhubungan di negeri berkenaan.

Baginda bertitah adalah amat mustahak bagi Kedah untuk memiliki sebuah lagi lapangan terbang antarabangsa berasaskan kargo bagi memudahkan pergerakan keluar masuk barangan dan ekport ke luar negeri, menurut laporan Bernama.

Titah baginda, perancangan pembangunan Lapangan Terbang Antarabangsa Kulim (KXP) di dalam kerangka pembangunan Kedah Aerotropolis akan memenuhi kehendak itu dan bertindak sebagai ‘game changer’ yang akan mengubah landskap ekonomi ke tahap yang lebih ampuh.

“Beta berpendapat hasrat ini akan dapat disegerakan sekiranya kerajaan Beta dan Kerajaan Persekutuan dapat bekerjasama, dan pucuk pimpinan mampu mengenepikan perasaan peribadi dalam mentadbir hal ehwal berkaitan pembangunan.

“Amatlah rugi sekiranya projek pembangunan ini tidak dilaksanakan hanya disebabkan oleh perbezaan pandangan dan pemahaman politik antara pemimpin-pemimpin di peringkat negeri dan persekutuan sehingga membelakangkan keperluan negeri dan negara yang jauh lebih mustahak,” titah baginda.

Sultan Sallehuddin bertitah demikian dalam ucapan sempena Hari Keputeraan Baginda yang ke-81 di Istana Anak Bukit, di sini hari ini.
Sementara itu, baginda turut berkenan mewujudkan Tabung Amanah Sultan Kedah (TASK) yang bertujuan membantu meringankan beban rakyat golongan miskin dan mengimbangi pengagihan ekonomi supaya ia lebih adil dan saksama.

“Beta bercita-cita menjadikan TASK sebagai sebuah wadah untuk semua pihak bersama-sama berganding bahu, berbakti dan berbudi kepada golongan yang memerlukan.

“Sesungguhnya sedekah ini bukan sekadar membantu keluarga dengan memberi pakaian, makanan dan minuman, malah diharapkan ianya dapat memberi peluang yang lebih cerah kepada anak-anak keluarga tersebut untuk maju dalam pendidikan,” titah baginda.

Sultan Sallehuddin bertitah, perbincangan mengenai sejarah Negeri Kedah khususnya berhubung kedudukan Negeri Kedah dan Pulau Pinang haruslah disulami dengan fakta yang berasas dan tepat.

Baginda bertitah adalah lebih baik sekiranya fakta-fakta ini dikaji secara ilmiah dan lebih tersusun agar dapat dijadikan rujukan serta membawa kebaikan kepada generasi akan datang kerana sejarah adalah sumber kebijaksanaan terpenting dalam mengajar seni bernegara.

Titah baginda lagi, peristiwa lampau yang telah meletakkan negeri ini dalam keadaan yang sukar dan terpaksa bersetuju dengan perjanjian-perjanjian berat sebelah harus dijadikan pedoman serta peringatan agar lebih berhati-hati dalam bertindak dan berurusan.

“Perjuangan menjaga hak dan kedaulatan negeri kini bukan lagi di medan perang sebagaimana yang dilakukan oleh pahlawan negeri terdahulu. Medan perjuangan kini adalah di meja-meja rundingan dan melalui tinta-tinta tulisan,” titah baginda.

Berangkat sama ke istiadat itu Sultanah Kedah Sultanah Maliha Tengku Ariff, Raja Muda Kedah Tengku Sarafudin Badlishah Sultan Sallehuddin dan Raja Puan Muda Kedah Che Puan Muda Zaheeda Mohamad Ariff.

Turut hadir, Menteri Besar Datuk Seri Muhammad Sanusi Md Nor dan isteri Tok Puan Jusmalailani Jusoh.


MetMalaysia keluar amaran hujan lebat di beberapa negeri

Amaran ribut petir, hujan lebat dan angin kencang dikeluarkan Jabatan Meteorologi Malaysia (MetMalaysia) di beberapa negeri hari ini.

Dijangka hujan lebat berterusan sehingga 1 tengahari ini, antara negeri terlibat Selangor yang merangkumi kawasan Klang, Petaling, Kuala Langat dan Sepang serta Putrajaya dan Melaka.

Dua lagi negeri adalah Negeri Sembilan meliputi Seremban, Port Dickson, Kuala Pilah, Rembau dan Tampin manakala di Johor melibatkan kawasan Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru.

Dalam pada itu, media melaporkan beberapa negeri sudah dilanda banjir ketika ini.


Tangguh umum Kabinet, warganet sindir Anwar ‘kahwin besar banyak cabarannya’

Susulan tiada lagi pengumuman pembentukan Kabinet dibawah kerajaan baharu Datuk Seri Anwar Ibrahim sehingga sekarang, pengguna media sosial memberi sindiran sinis dalam ruangan komen berhubung laporan berita penangguhan tersebut.

Utusan Malaysia dan Sinar Harian mengeluarkan laporan berita berhubung kemungkinan Perdana Menteri tidak akan mengumumkan barisan menterinya pada minggu ini selepas timbul spekulasi anak muridnya, Datuk Seri Ahmad Zahid Hamidi bakal dilantik menjadi Timbalan Perdana Menteri (TPM).

Sinar Harian menerbitkan laporan artikel bertajuk “Pembentukan kabinet tidak berlaku dalam masa terdekat”, sementara Utusan pula laporannya bertajuk “Pengumuman Kabinet tangguh” hari ini.

Di ruang komen, pengguna Facebook Rozairi Yahya berkata, “Doa yang baik-baik je gaiss.. tak baik meruntuhkan masjid. Kawen ramai memang besar cabarannya”, ia sebagai sindiran terhadap kerajaan Pakatan Harapan (PH) dan Barisan Nasional (BN) tersebut.

Sementara itu, seorang lagi pengguna Facebook, Faisal Hamdi pula berkata, “Tengah berebut kerusi kabinet ke tu?”.

Beratus komen dihantar pengguna media sosial di ruang komen dalam laporan berita Sinar Harian dan Utusan Malaysia yang dikongsi di platform Facebook dengan majoriti menyindir serta mengkritik kerajaan campuran yang dibentuk antara PH dengan BN tersebut.

Terdahulu, akhbar The Straits Times berpengkalan di Singapura mendedahkan Anwar Ibrahim terpaksa menangguhkan pengumuman senarai menteri dalam pentadbirannya selepas terdapat pertikaian isu melibatkan lantikan Zahid yang memeningkan kepalanya.

Malah, laporan itu juga berkata setakat ini tiada majlis angkat sumpah barisan menteri kerajaan PH-BN dijadualkan berlangsung pada minggu ini dan mungkin diadakan pada minggu depan.

Anwar juga dilaporkan masih belum menyerahkan senarai penuh barisan Kabinetnya kepada Yang di-Pertuan Agong, kata The Straits Times lagi yang memetik sumber dalaman parti itu.

Setiausaha akhbar Anwar dalam laporan sama juga dipetik memberitahu bosnya hanya dijadualkan berada di pejabatnya sepanjang Khamis, tanpa maklumat tersedia mengenai pengumuman Kabinet.

“Keadaan sekarang tidak berubah kerana begitu banyak kumpulan yang berbeza melobi,” kata seorang pegawai PKR dalam laporan itu.


Dulu tak suruh Najib cuti pun: DAP bidas syor MCA kes Sivakumar

Seorang Ahli Parlimen DAP membidas gesaan MCA supaya Menteri Sumber Manusia, V Sivakumar bercuti sementara menunggu siasatan Suruhanjaya Pencegahan Rasuah Malaysia (SPRM) berhubung pengambilan pekerja asing.

“Mengapa MCA tidak minta bekas Perdana Menteri Datuk Seri Najib Razak bercuti apabila terdapat pelbagai siasatan berhubung 1MDB di dalam dan di luar negara?” soal Ahli Parlimen Kepong, Lim Lip Eng.

“Mengapa MCA bukan sahaja berdiam diri apabila dana negara dirompak oleh Najib, malah memberikannya sokongan tanpa syarat untuk memerintah negara (ketika itu)?” katanya menurut FMT.

Lim menjawab gesaan Ketua Biro Aduan dan Perkhidmatan Awam MCA, Michael Chong semalam agar Sivakumar bercuti sementara menunggu hasil siasatan SPRM bagi mengelak menjejaskan imej kerajaan Pakatan Harapan-Barisan Nasional (PH-BN).

Sivakumar, yang juga Ahli Parlimen DAP Batu Gajah, menarik perhatian umum selepas SPRM menahan dua pegawai kanannya dan seorang ahli perniagaan minggu lalu berhubung siasatan ke atas pengambilan pekerja asing. Ketiga-tiga mereka dibebaskan daripada reman pada Isnin.

Menurut sumber, Sivakumar juga disoal siasat SPRM sebanyak dua kali sebagai sebahagian daripada siasatan.

Apabila ditanya sama ada Sivakumar perlu bercuti, Lip Eng mengulangi pendirian Perdana Menteri Datuk Seri Anwar Ibrahim bahawa Sivakumar tidak perlu berundur kerana kes itu masih disiasat dan tiada tuduhan dikenakan terhadapnya.

“Jadi, saya akan berpegang kepada itu (kenyataan Anwar),” katanya.

Seorang lagi Ahli Parlimen DAP, RSN Rayer, berkata beliau mempunyai keyakinan penuh terhadap integriti Sivakumar dan merasakan menteri itu tidak perlu bercuti.

“Beliau seorang yang lurus, jujur dan tidak mengarut. Saya percaya beliau tidak bersalah,” kata Ahli Parlimen Jelutong itu.


Agong zahir ucapan Selamat Hari Wartawan Nasional

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan selamat menyambut Hari Wartawan Nasional (HAWANA) 2022 kepada seluruh wartawan dan pengamal media serta mereka yang telah bersara.

Menerusi catatan di Facebook rasmi Istana Negara, baginda menghargai komitmen dan dedikasi yang diberikan oleh wartawan serta pengamal media dalam menjalankan tugas menyampaikan maklumat.

Ini termasuk melaporkan berita yang tepat dan terkini, sama ada menerusi televisyen, surat khabar, radio mahupun portal-portal dalam talian.

“Seri Paduka Baginda turut menzahirkan penghargaan kepada wartawan dan pengamal media atas pengorbanan masa, tenaga, buah fikiran dan keselamatan diri tanpa mengira cuaca dan situasi dalam menjalankan tugas mendapatkan maklumat.

“Dengan ledakan maklumat di Internet dan media sosial, Seri Paduka Baginda menasihati wartawan dan pengamal media sentiasa mematuhi undang-undang dan menjaga etika kewartawanan serta memastikan integriti dan akauntabiliti dalam setiap pelaporan berita yang disiarkan.

“Meskipun Kerajaan menghormati prinsip kebebasan media, namun semua pihak, khususnya wartawan dan pengamal media, mestilah mempunyai kebertanggungjawaban dalam pemberitaan dan laporan yang disiarkan,” menurut catatan itu.

Menyifatkan sebagai wira yang tidak didendang, Seri Paduka bertitah peranan wartawan dan pengamal media juga amat penting dalam pembangunan negara dan memupuk perpaduan rakyat berbilang kaum dan agama.

“Seri Paduka mendoakan semoga wartawan dan pengamal media sentiasa dilimpahi kejayaan berterusan dan dilindungi daripada sebarang bentuk musibah dalam menjalankan tugas,” menurut catatan itu.

Tarikh 29 Mei diwartakan sebagai HAWANA sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di Malaysia.

Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur. Sambutan julung kali bertemakan ‘Membela Bangsa, Membina Negara’ itu dihadiri kira-kira 1,000 pengamal media dari seluruh negara. Tahun ini ia diadakan di Melaka.

Pada 30 November 2021, kerajaan bersetuju mengekalkan tarikh 29 Mei setiap tahun sebagai Hari Wartawan Nasional.


Nasib mahasiswa ‘ikat perut’ perlu dibela

Belanjawan 2023 adalah kunci kepada pemulihan ekonomi berikutan ketika ini rakyat daripada pelbagai lapisan masyarakat amat terkesan dengan kos sara hidup tinggi berpunca daripada kenaikan harga barangan khususnya barangan makanan.

Antara lapisan masyarakat yang terkesan adalah mahasiswa dan pelajar sekolah khususnya daripada kalangan B40 dan M40.

Tidak ketinggalan, pelajar institusi pengajian tinggi (IPT) antara golongan yang mengeluh kerana kebanyakan mereka bergantung sepenuhnya terhadap pinjaman pengajian.

Rata-rata penuntut di IPT akan menggunakan sekurang-kurangnya 60 hingga 70 peratus jumlah pinjaman pengajian untuk membeli buku latihan, nota kuliah dan barangan keperluan mengikut kursus.

Sudahlah pelajar IPT dibebankan dengan masalah kewangan yang sedia ada, ditambah pula dengan kenaikan harga barang yang kini ditentukan oleh pasaran semasa.

Kekangan kewangan yang dihadapi oleh golongan tersebut telah memaksa mereka untuk mengikat perut dengan hanya makan sekali sehari, kerap berpuasa, bergantung kepada roti dan mi segera.

Ini tidak termasuk lagi dengan komitmen mereka untuk menjelaskan yuran pengajian, asrama, bayaran sewa rumah atau bilik secara bulanan serta penggunaan minyak petrol untuk kenderaan berulang ke pusat pengajian.

Profesor Mayda di Sekolah Perniagaan dan Ekonomi (SPE), Universiti Putra Malaysia (UPM), Profesor Madya Ts Dr Anuar Shah Bali Mahomed berkata, universiti kini sudah memulakan sesi pengajaran dan pembelajaran secara bersemuka, namun bagaimana pula persiapan mahasiswa dalam menghadapi situasi sukar ini?

Katanya, sebagaimana yang kita sedia maklum, sebahagian besar mahasiswa bergantung sepenuhnya kepada pinjaman pengajian. Dalam masa sama, mereka juga mempunyai adik-beradik yang masih bersekolah khususnya pelajar daripada keluarga B40 dan M40.

“Dalam situasi ini, ada potensi di mana pelajar terutama B40 dan M40 ‘ikat perut’ dan mencatu makanan kerana perbelanjaan makanan serta kos lain yang tinggi.

“Selain itu, keadaan itu juga disebabkan sebahagian daripada mereka ingin membantu adik-beradik yang masih bersekolah.

“Ia juga termasuk kemungkinan sebahagian pelajar yang bergantung kepada makanan seperti nasi berlauk telur goreng dan kicap, roti serta mi segera.

“Ada juga mahasiswa yang berpotensi tidak dapat meneruskan pengajian sekiranya mereka berdepan masalah kewangan yang rumit

Dalam keadaan ini, Dr Anuar Shah berkata, universiti sentiasa membantu pelajar dari semasa ke semasa untuk meringankan beban mahasiswa melalui pelbagai bantuan kewangan untuk pelajar yang benar-benar memerlukan bantuan.

Namun dalam konteks menyeluruh salah satu penekanan yang perlu diberikan untuk meringankan beban pelajar adalah membabitkan kos harian makanan mahasiswa.

“Justeru, kerajaan boleh pertimbangkan melalui Belanjawan 2023 insentif pembelian makanan harian khas dalam bentuk e-dompet yang dikreditkan secara bulanan kepada semua pelajar B40 dan M40 sepanjang tempoh pengajian dan dicadangkan ia hanya digunakan untuk membeli makanan dalam kampus.

“Pihak kampus juga boleh bersedia untuk pelaksanaan pembayaran pembelian makanan pelajar secara e-dompet,” katanya.

Dr Anuar Shah berkata, ada juga keperluan agensi kerajaan yang terbabit memberikan bantuan kewangan kepada mahasiswa dan bakal mahasiswa.

Walaupun sebelum ini, Perdana Menteri, Datuk Seri Ismail Sabri Yaakob telah memperkenalkan Menu Keluarga Malaysia serendah RM3.50 melibatkan restoran-restoran koperasi dan kafeteria di IPT serta premis penjualan makanan, namun bantuan kepada golongan tersebut perlu kekal disalurkan menerusi Bajet 2023 ini.

Ia bertujuan menjaga kebajikan golongan mahasiswa agar mereka tidak terus terbeban kerana situasi tersebut boleh mengganggu proses pembelajaran dan kualiti akademik disebabkan tertekan.


Kerajaan setuju lupus 80 peratus pinjaman peneroka, kata Muhyiddin

Para peneroka peneroka Lembaga Kemajuan Tanah Persekutuan (Felda) menerima perkhabaran baik hari ini apabila Putrajaya bersetuju secara dasar untuk melupuskan sebahagian pinjaman mereka yang bernilai RM8.3 bilion.

Perdana Menteri (PM) Tan Sri Muhyiddin berkata inisiatif tersebut adalah sebahagian inisiatif penjanaan semula organisasi berusia 65 tahun itu dan ia akan mengurangkan bebanan pinjaman setiap peneroka secara purata sebanyak 80 peratus.

“Purata bayaran balik pinjaman dijangka berkurangan daripada sekitar RM800 ke RM1,000 kepada hanya RM250 ke RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar mereka,” katanya.

RTM hari ini menyiarkan amanat PM bersempena sambutan Hari Peneroka hari ini.

Jelasnya lagi, penjanaan semula Felda itu antara strategi serampang tiga mata iaitu Restart, Revitalise dan Reform bagi mengembalikan Felda menjadi syarikat perladangan terulung dunia seterusnya tersenarai sebagai antara syarikat global paling berjaya seperti di dalam Fortune Global 500.

Langkah tersebut diambil melalui inisiatif pelarasan pinjaman peneroka secara bersyarat terutamanya bagi generasi awal.

Beliau berkata pelupusan bersyarat ini merangkumi, antaranya, pelarasan sebahagian baki pinjaman tanam semula sehingga 31 Disember 2019, berjumlah RM8 bilion, yang akan memberi manfaat kepada 92,441 orang peneroka atau 82 peratus daripada keseluruhan 112,638 warga peneroka.

Untuk memperkasakan atau ‘revitalise’ Felda sehingga kembali berdiri teguh, Muhyiddin berkata kerajaan juga telah meluluskan penerbitan sukuk berjaminan kerajaan bernilai RM9.9 bilion bagi menambah baik model perniagaannya.

Menurutnya, sebahagian terbitan sukuk ini sedang digunakan untuk menstruktur semula pinjaman dengan institusi kewangan serta untuk mengambil alih FGV Holdings Bhd.

PM turut melahirkan keyakinan bahawa penstrukturan semula pinjaman tersebut akan mengembalikan fokus Felda terhadap usaha pemerkasakan perniagaan terasnya.

“Persetujuan Kabinet terhadap cadangan Pasukan Khas sebelum ini juga telah membolehkan Felda meningkatkan pegangan saham dalam FGV sehingga 81.3 peratus.

“Saya difahamkan, perkembangan ini akan mewujudkan satu sinergi perladangan yang akan melonjakkan produktiviti seterusnya keuntungan Kumpulan Felda,” katanya.

Di samping itu, katanya, peningkatan penglibatan Felda dalam industri hiliran yang mempunyai nisbah keuntungan lebih tinggi pula akan membolehkan kumpulan tersebut mencapai sasarannya untuk kembali mencatat keuntungan menjelang 2023.

Felda juga, katanya, telah mula melaksanakan sistem pertanian pintar bagi menguruskan 458,000 hektar ladangnya dan peneroka di seluruh negara dengan menggunakan konsep pertanian jitu selari dengan agenda nasional ke arah Revolusi Industri 4.0.

Muhyiddin yakin dengan kerjasama warga Felda sistem tersebut mampu menambah baik operasi perladangan menerusi pemantauan dan pengumpulan maklumat lebih terperinci dan menjimatkan kos operasi sehingga lebih RM200 juta dalam masa lima tahun.


Beristiqamah bersama Islam memperkasakan PAS

Semua pihak dapat menyaksikan sendiri sejarah PAS sebagai sebuah parti yang paling berpengalaman dalam mengadakan persefahaman dengan semua parti daripada pelbagai aliran, pendekatan dan ideologi. Bermula dengan parti paling kanan seperti UMNO, dan pecahannya seperti Parti Negara, Parti Semangat 46 sehinggalah parti paling kiri yang berfahaman sosialis.

PAS gagal dihancurkan oleh mereka yang paling ekstrem dan tidak terkebelakang disebabkan bergantung kepada kalangan mereka yang paling liberal dan lemah istiqamahnya. Sehinggakan, ditumpang oleh kalangan mereka yang paling bersikap oportunis.

Kehilangan parti lain dalam persada politik bukanlah berpunca daripada pengkhianatan yang dilakukan oleh PAS, tetapi disebabkan oleh kerapuhan ideologi mereka sendiri. Sebaliknya, PAS terus maju ke hadapan tanpa terjejas dengan pasang surut dalam menghadapi pilihan raya.

PAS tidak pernah kecewa dalam perjuangan atau hilang perhitungan politiknya dengan sebab kekalahan Pilihan Raya Umum, sama ada pada peringkat Parlimen, Negeri mahupun Dewan Undangan Negeri (DUN). Sekalipun, pernah hilang wang pertaruhannya atau terdapat ahlinya yang tercicir dalam perjalanan.

Namun, ahlinya tetap bertambah, manakala kawasan dan cawangannya pula semakin meningkat, bahkan gerak kerjanya terus maju ke hadapan. Hal ini demikian kerana, aqidah perjuangan Islam yang dianuti sangat teguh dan kuat, sehingga ia terpahat dalam perlembagaannya dan ditanam dalam hati ahlinya yang setia. Firman Allah SWT:

أَلَمۡ تَرَ كَيۡفَ ضَرَبَ ٱللَّهُ مَثَلٗا كَلِمَةٗ طَيِّبَةٗ كَشَجَرَةٖ طَيِّبَةٍ أَصۡلُهَا ثَابِتٞ وَفَرۡعُهَا فِي ٱلسَّمَآءِ تُؤۡتِيٓ أُكُلَهَا كُلَّ حِينِۢ بِإِذۡنِ رَبِّهَاۗ وَيَضۡرِبُ ٱللَّهُ ٱلۡأَمۡثَالَ لِلنَّاسِ لَعَلَّهُمۡ يَتَذَكَّرُونَ وَمَثَلُ كَلِمَةٍ خَبِيثَةٖ كَشَجَرَةٍ خَبِيثَةٍ ٱجۡتُثَّتۡ مِن فَوۡقِ ٱلۡأَرۡضِ مَا لَهَا مِن قَرَارٖ يُثَبِّتُ ٱللَّهُ ٱلَّذِينَ ءَامَنُواْ بِٱلۡقَوۡلِ ٱلثَّابِتِ فِي ٱلۡحَيَوٰةِ ٱلدُّنۡيَا وَفِي ٱلۡأٓخِرَةِۖ وَيُضِلُّ ٱللَّهُ ٱلظَّٰلِمِينَۚ وَيَفۡعَلُ ٱللَّهُ مَا يَشَآءُ

“Tidakkah kamu memperhatikan (wahai Muhammad) bagaimana Allah telah membuat satu perumpamaan, iaitu kalimah yang baik seperti pohon yang baik, akar tunjangnya tetap teguh, dan cabangnya (menjulang) ke langit. (24); Pohon itu mengeluarkan buahnya pada setiap musim dengan izin Tuhannya. Dan Allah membuat perumpamaan-perumpamaan itu untuk manusia, supaya mereka selalu beringat. (25); Dan perumpamaan kalimah yang buruk samalah seperti pohon yang buruk (yang tidak berguna), pohon yang mudah tercabut dengan akar-akarnya dari permukaan bumi; tidak dapat tetap (tegak) untuk hidup sedikit pun. (26); Allah meneguhkan (iman) orang-orang yang beriman dengan ucapan yang teguh itu dalam kehidupan di dunia dan di akhirat; dan Allah menyesatkan orang-orang yang berlaku zalim; dan Allah berkuasa melakukan apa sahaja yang dikehendaki-Nya. (27)” (Surah Ibrahim: 24-27)

PAS terus bangkit semula selepas hilang Kerajaan Negeri Kelantan pada tahun 1978 apabila hanya tinggal dua kerusi DUN sahaja ketika itu. Selain itu, PAS juga pernah beberapa kali rebah di Terengganu sejak tahun 60-an, namun tidak pernah tersungkur tetapi berulang kali bangkit semula.

Begitu juga situasi yang dihadapi di Kedah, malah PAS sudah mempunyai kerusi DUN di Johor yang merupakan negeri di mana UMNO diperanakkan. Bahkan, pernah dahulu PAS diharamkan ke Johor, walaupun ketika itu PAS bersama Barisan Nasional (BN) sewaktu gabungan tersebut ditubuhkan pada tahun 1974.

PAS sering kali bersama-sama menyelamatkan negara dan rakyat daripada bahaya, seperti menyokong penggubalan Akta Keselamatan Dalam Negeri (ISA) bagi menentang ancaman Komunis, walaupun PAS pernah dicekik dengan akta tersebut dan ahlinya turut terkorban. Walau bagaimanapun, PAS sekali-kali tidak lemah.

PAS juga menyelamatkan negara apabila bersama-sama menubuhkan Barisan Nasional (BN) selepas berlakunya Peristiwa 13 Mei 1969. Hal ini disebabkan gabungan Parti Perikatan sudah tidak relevan lagi dalam konteks masyarakat majmuk pada waktu itu.

Adapun UMNO yang tersungkur di Singapura pula terus berkubur di sana, dan tersingkirnya Singapura daripada bersama Malaysia merupakan dosa UMNO. Namun, PAS tidak pernah sekali-kali berputus asa untuk menyelamatkan keadaan, walaupun beberapa kali bersama UMNO yang masih lagi tidak insaf terhadap kesilapannya, tetapi masih mahu memaksa PAS dengan pendekatannya yang salah.

Terang lagi bersuluh hari ini bahawa PAS mahu mengembalikan UMNO ke pangkal jalan perpaduan umat Melayu dan Islam mengikut acuan Islam. Pada masa yang sama, tidak meninggalkan mana-mana golongan yang tercicir dan bersama masyarakat majmuk dalam gagasan Perikatan Nasional (PN) dan Muafakat Nasional (MN) bersama Parti Pribumi Bersatu Malaysia (BERSATU).

Akan tetapi, UMNO masih lagi membawa pendekatan ‘asabiyyah Melayu yang hanya melibatkan UMNO dan PAS sahaja serta meminggirkan sahabatnya sendiri daripada kalangan BERSATU. Dalam pada itu, turut meminggirkan masyarakat majmuk yang telah gagal melalui pendekatan BN yang sudah tidak relevan lagi hari ini. Semua mengetahui mengapa UMNO mahukan PAS sahaja dan PAS sekali-kali tidak boleh diperbodohkan dalam politik yang sempit.

Dalam pendekatan yang berjaya menjatuhkan Pakatan Harapan (PH) sebelum ini, PAS terlebih dahulu mengadakan hubungan dengan BERSATU yang ketika itu masih berada dalam kerajaan, sebelum UMNO turut bersama selepas Pilihan Raya Umum ke-14 baru sahaja berlangsung. Demikian itu disebabkan oleh kedudukan sebahagian pemimpin BERSATU sebelumnya bersama UMNO yang bertindak keluar daripada parti itu, ketika UMNO sedang bermasalah dalam pentadbiran kerajaannya sehingga jatuh kerajaan itu.

PAS menolak tawaran untuk bersama PH yang salah hala tujunya. Malah, tidak bersama UMNO melalui pendekatan BN yang telah bocor bahteranya kerana PAS tidak mahu tenggelam bersama mereka.

Walaupun terdapat segelintir ahli PAS yang digoda supaya mengubah ‘road map’ dan hala tuju PAS, namun yang tergoda itu akan kembali ke pangkal jalannya, atau terpelanting jatuh disambar jerung, atau tenggelam dalam gelombangnya sepertimana mereka yang pernah melakukannya dahulu.

Namun, para pemimpin yang setia kepada perjuangan PAS dan ahli-ahli yang memberikan wala’ dan taat secara tidak membabi buta, terus melayari bahteranya hingga sampai ke destinasi dengan izin Allah SWT. Perkara ini adalah berdasarkan pegangan kepada pesanan Allah SWT yang berfirman:

لَوۡ كَانَ عَرَضٗا قَرِيبٗا وَسَفَرٗا قَاصِدٗا لَّٱتَّبَعُوكَ وَلَٰكِنۢ بَعُدَتۡ عَلَيۡهِمُ ٱلشُّقَّةُۚ وَسَيَحۡلِفُونَ بِٱللَّهِ لَوِ ٱسۡتَطَعۡنَا لَخَرَجۡنَا مَعَكُمۡ يُهۡلِكُونَ أَنفُسَهُمۡ وَٱللَّهُ يَعۡلَمُ إِنَّهُمۡ لَكَٰذِبُونَ عَفَا ٱللَّهُ عَنكَ لِمَ أَذِنتَ لَهُمۡ حَتَّىٰ يَتَبَيَّنَ لَكَ ٱلَّذِينَ صَدَقُواْ وَتَعۡلَمَ ٱلۡكَٰذِبِينَ

“Kalau apa yang kamu serukan kepada mereka itu keuntungan yang mudah diperoleh dan satu perjalanan yang tidak seberapa jauh, pastilah mereka itu akan mengikutimu; tetapi tempat yang hendak dituju itu amat jauh terasa oleh mereka. Dan mereka akan bersumpah dengan (nama) Allah: ‘Kalau kami sanggup, tentulah kami akan berangkat bersamamu.’ (Dengan sumpah dusta itu) mereka membinasakan diri mereka sendiri dan Allah mengetahui bahawa sesungguhnya mereka benar-benar orang-orang yang berdusta. (42); Semoga Allah memaafkanmu (wahai Muhammad). Mengapa kamu mengizinkan mereka (untuk tidak pergi berperang), sebelum jelas bagimu orang-orang yang benar (dalam keuzurannya) dan sebelum kamu mengetahui orang-orang yang berdusta? (43)” (Surah al-Tawbah: 42-43)

PAS yakin bahawa mereka yang mengkhianati baiah mereka kepada PAS pasti akan menerima akibatnya kerana mempercayai firman Allah SWT:

إِنَّ ٱلَّذِينَ يُبَايِعُونَكَ إِنَّمَا يُبَايِعُونَ ٱللَّهَ يَدُ ٱللَّهِ فَوۡقَ أَيۡدِيهِمۡۚ فَمَن نَّكَثَ فَإِنَّمَا يَنكُثُ عَلَىٰ نَفۡسِهِۦۖ وَمَنۡ أَوۡفَىٰ بِمَا عَٰهَدَ عَلَيۡهُ ٱللَّهَ فَسَيُؤۡتِيهِ أَجۡرًا عَظِيمٗا

“Sesungguhnya orang-orang yang memberikan pengakuan taat setia kepadamu (wahai Muhammad), sesungguhnya mereka memberikan pengakuan taat setia kepada Allah; Allah mengawasi keadaan mereka (yang memberikan baiah itu). Oleh itu, sesiapa yang melanggar janji setianya, maka akibat daripada pelanggaran janji itu hanya akan menimpa dirinya sendiri; dan sesiapa yang menepati janji setianya kepada Allah, maka Allah akan memberikan kepadanya pahala yang besar.” (Surah al-Fath: 10)

Tan Sri Abdul Hadi Awang
Presiden PAS


Himpunan Madani jadi kempen politik menjelang PRN, siap serah borang ahli

Kerajaan campuran menggunakan platform program rasmi dalam Himpunan Madani di Kedah baru-baru ini sebagai kempen politik menjelang enam Pilihan Raya Negeri (PRN) tidak lama lagi.

Walaupun menafikan program anjuran kerajaan pusat itu tidak mempunyai agenda politik, sebaliknya yang berlaku pada Jumaat lalu adalah pentas utama digunakan untuk menghentam musuh politik dan penyerahan borang keahlian ahli ke dalam PKR.

Di pentas utama, Datuk Seri Anwar Ibrahim bergandingan dengan anak muridnya, Datuk Seri Ahmad Zahid Hamidi memberi ceramah kepada kumpulan anak muda bermotosikal yang memakai baju t-shirt Malaysia Madani.

Ironinya, Perdana Menteri (PMX) bercakap mengenai isu rasuah dan integriti tetapi pada masa sama individu yang berada di sebelahnya atas pentas sedang berdepan 47 pertuduhan di mahkamah.

Dalam program tersebut juga, turut diumumkan penyerahan borang penyertaan ahli-ahli baharu yang masuk PKR yang diterima oleh Anwar sendiri dan disiarkan secara live dalam Facebook.

Anak-anak muda bermotosikal yang hadir dalam program tersebut dengan harapan dapat memenangi cabutan bertuah beberapa buah motosikal yang disediakan penganjur.

Terbaharu, rakaman video penunggang motosikal berbaris mengambil kupon juga tular dalam media sosial dan terdapat dakwaan wujud pemberian tunai sebagai upah kerana hadir ke program tersebut.

Selain hadiah utama cabutan bertuah motosikal, penyanyi dan artis terkenal juga dijemput bagi memeriahkan majlis dengan menyanyikan beberapa buah lagu.

Artis terkenal bersemangat dalam membuat persembahan di hadapan hadirin yang dianggarkan sekitar 4,000 orang. Bagaimanapun, seorang artis yang membuat persembahan yang sempat diambil tangkap layar dalam Facebook mengeluh kecewa kerana tidak menyangka majlis yang dihadirinya itu adalah program politik.

Namun, artis tersebut sudah memadamkan hantaran dalam akaun Facebooknya tetapi ia sempat dirakam tangkap layar.

Program Madani yang kononnya bertujuan untuk mendidik bersatu padu dan hidup secara harmoni nampaknya bertukar menjadi pentas untuk ahli politik daripada kerajaan campuran berkempen menjelang PRN yang bakal diadakan tidak lama lagi.

Terdesak untuk mendapatkan sokongan anak muda selepas ditolak pada Pilihan Raya Umum Ke-15 (PRU-15) lalu, kerajaan campuran terpaksa mencari pendekatan dengan menawarkan hadiah dan gula-gula untuk memenangi hati pengundi.

Telahan awal mengatakan program Himpunan Madani akan digunakan untuk menyampaikan agenda politik terbukti menjadi kenyataan, malah secara terang-terangan wang pembayar cukai dibazirkan untuk memancing undi menjelang PRN.

Kebimbangan Ahli Parlimen PKR di Pasir Gudang, Hassan Karim sudah menjadi kenyataan apabila wang pembayar cukai digunakan secara tidak berhemah untuk tujuan kempen politik.


WHO jangka lebih banyak varian bahaya Covid-19 bakal muncul

Pertubuhan Kesihatan Sedunia (WHO) memberi amaran varian Covid-19 yang lebih mudah merebak dan berbahaya bakal muncul menyebabkan usaha mengekang penularan wabak sedia ada semakin sukar walaupun dengan adanya vaksin.

Ketua Pengarah WHO Tedros Adhanom Ghebreyesus berkata penularan varian Delta, bersama dengan peningkatan mobiliti sosial dan langkah kesihatan awam yang tidak konsisten, mendorong pertambahan jumlah kes dan kematian.

“Setelah penurunan selama 10 minggu, kematian meningkat lagi. Virus ini terus berkembang, menghasilkan varian yang lebih mudah ditularkan. Sayangnya, kita sekarang berada pada tahap awal gelombang ketiga.

“Varian Delta sekarang ada di lebih daripada 111 negara dan kami menjangkakan ia akan menjadi varian Covid-19 yang dominan dan menular di seluruh dunia,” katanya.

Ketika ini empat varian menular pada peringkat global terdiri daripada Alpha, Beta, Gamma dan varian terbaharu, Delta yang begitu mudah tersebar.

Varian Delta – pertama kali dikesan di Maharashtra, barat India pada Oktober tahun lalu – kini sudah merebak di lebih 111 negara termasuk Malaysia.

Jumlah kes dijangkiti varian Delta paling banyak dilaporkan di Asia Tenggara adalah di Indonesia – negara keempat paling padat penduduk di dunia – yang kini telah menjadi titik panas Covid-19 di Asia.

Semalam, Ketua Pengarah Kesihatan Tan Sri Dr Noor Hisham Abdullah berkata varian Delta hanya mengambil masa kira-kira 15 saat sahaja untuk menjangkiti individu yang gagal mematuhi protokol kesihatan termasuk tidak memakai pelitup muka atau tidak menjaga penjarakan fizikal.

Sementara itu, Ghebreyesus berkata terdapat ‘perbezaan mengejutkan’ dalam pengedaran dan pembahagian vaksin Covid-19 pada peringkat global yang tidak sekata.

Banyak negara masih tidak menerima langsung vaksin Covid-19, dan sesetengah negara meneriman tetapi tidak mencukupi, katanya.

Setakat ini, inisiatif perkongsian vaksin antarabangsa (COVAX) telah menghantar lebih 100 juta dos vaksin Covid-19 ke seluruh dunia.

Disebabkan pembahagian vaksin tidak sama rata, beliau berkata, keadaan itu menimbulkan dua ‘kasta’ di mana sekumpulan negara mempunyai akses terbesar terhadap vaksin sehingga mampu menarik balik semua sekatan, sementara kumpulan yang tidak mempunyai akses pula hanya mengharapkan virus tidak menular dengan pantas.

Sambil menekankan bahawa vaksin sahaja tidak mampu menghentikan wabak itu, Ghebreyesus meminta semua negara melaksanakan pendekatan sesuai dan konsisten bagi mengekang penularan Covid-19, terutama varian Delta.

“Ini termasuk menggunakan pelbagai protokol kesihatan awam dan sosial, selain pendekatan pengurusan risiko yang komprehensif untuk perhimpunan besar-besaran.

“Begitu banyak negara di seluruh dunia menunjukkan bahawa virus ini dapat dihentikan dan dibendung dengan langkah-langkah ini,” tegasnya. – Agensi


Penunjuk perasaan bantah keputusan pilihan raya di Moscow

Ratusan penunjuk perasaan berkumpul di Moscow bagi menyertai demostrasi anjuran Parti Komunis untuk membantah keputusan Pilihan Raya Duma (Parlimen Russia).

Penunjuk perasaan memaksa supaya pilihan raya yang dijalankan pada 17 hingga 19 September lalu itu dibatalkan, atas tuduhan berlaku penyelewengan ketika pemilihan itu berlangsung.

Ketua Parti Komunis, Gennady Zyuganov yang tegas membantah keputusan pilihan raya itu bagaimanapun tidak hadir pada demonstrasi itu.

Manakala, bandar lain seperti di Ufa, Yekaterinburg dan Ulan Ude turut menyaksikan kumpulan penunjuk perasaan turun menyuarakan bantahan sama.

Jumaat lalu, Suruhanjaya Pilihan Raya Russia mengesahkan, parti pemerintah iaitu United Russia yang menyokong pimpinan Presiden Vladimir Putin, berjaya meraih majoriti 324 kerusi pada Pilihan Raya Parlimen minggu lalu.

Ketua Suruhanjaya Pilihan Raya Pusat, Ella Pamfilova memaklumkan pilihan raya itu berjalan secara adil dengan keputusan undian 51.74 peratus atau mewakili 56.4 juta orang keluar mengundi.

Jelasnya, lapan parti politik bersama lima wakil bebas terpilih ke Parlimen, ia terdiri daripada parti United Russia memenangi 324 daripada 450 kerusi, sementara Parti Komunis (57), A Just Russia (27), Parti Demokrat Liberal (21) dan New People (13).

Pada 2016, Parti Kerajaan memenangi 343 kerusi dalam pilihan raya.


Himpunan baju hitam, pendedahan ‘kartel baharu PKR’ Rafizi terbukti benar

Bekas orang kanan Datuk Seri Anwar Ibrahim, Rafizi Ramli yang pernah mendedahkan berhubung kewujudan kartel baharu baju hitam dalam PKR terbukti benar apabila muncul kembali dalam himpunan haram di ibu kota Kuala Lumpur hari ini.

Awal hari ini, sekumpulan peserta himpunan haram berbaju hitam berarak dengan mengabaikan bahaya ancaman Covid-19 ke Dataran Merdeka.

Rafizi sebelum ini terlibat dalam pergaduhan secara terbuka dengan Setiausaha Politik Anwar, Farhash Wafa Salvador Rizal Mubarak dalam media sosial yang mencuri perhatian ramai.

“Saya secara terang-terangan menasihati Anwar agar tidak membiarkan benih kartel tumbuh lagi melalui geng baju hitam,” ciap Rafizi di Twitternya pada 17 Jun.

Pada Disember 2019, kumpulan berbaju hitam dikaitkan dalam pergaduhan dengan kumpulan baju biru semasa Kongres Pemuda PKR (AMK) di Melaka sehingga menimbulkan kekecohan yang besar.

Insiden hitam pergaduhan yang dicetuskan kumpulan berbaju hitam itu pastinya menjadi ingatan orang ramai.

Hari ini kumpulan baju hitam muncul lagi dengan mengadakan himpunan haram di ibu kota, mereka seakan kebal daripada virus Covid-19 kerana berjuang demi tokoh pemimpin disayangi mereka, Datuk Seri Anwar Ibrahim.

Beberapa kelibat orang kuat Anwar dilihat bersama menyertai himpunan tersebut, antaranya Naib Presiden PKR Tian Chua dan Setiausaha Parlimen Anwar, Abd Malek Hussin yang berkongsi gambar masing-masing dalam akaun Facebook bersolidariti bersama kumpulan baju hitam hari ini.

Himpunan pada Sabtu disertai sekumpulan individu dengan membawa sepanduk mengkritik dan mengecam kerajaan Perikatan Nasional (PN), mereka juga membawa sepanduk yang senada dengan ucapan Ketua Pembangkang di Parlimen baru-baru ini.

Pelbagai perkataan yang dilaungkan seperti ‘Hidup Rakyat’, ‘Bangkit Anak Muda dan ‘Kerajaan Gagal’, dengan kebanyakannya mengecam kerajaan.

Mereka mula berkumpul sejak 10 pagi tadi di hadapan stesen LRT Masjid Jamek, dengan berpakaian serba hitam.

Sebaik sahaja pukul 11 pagi, mereka mula berarak ke arah Dataran Merdeka.

Tiada sebarang tangkapan setakat ini oleh pihak berkuasa terhadap peserta himpunan tersebut.


Nahas maut: Hukuman penjara model pandu lawan arus kekal

Mahkamah Tinggi Butterworth hari ini menolak rayuan seorang model wanita sambilan berhubung hukuman penjara lima tahun dan denda RM18,000 terhadapnya kerana memandu melawan arus hingga menyebabkan kematian seorang juruteknik dalam kemalangan empat tahun lalu.

Hakim Datuk Ahmad Amirudin Abd Rahman mengekalkan hukuman Mahkamah Majistret Bukit Mertajam terhadap Ng Pei Ven, 23, berikutan pihak pendakwaan dapat membuktikan setiap inti pati pertuduhan bahawa tertuduh yang memandu kereta Proton Gen2 secara melulu sehingga menyebabkan kematian Mohamad Fandi Rosli.

Memetik laporan BH, rayuan itu turut ditolak selepas pihak pendakwaan juga mengesahkan keputusan Mahkamah Majistret Bukit Mertajam terhadap perayu sebelum ini adalah mengikut undang-undang dan tidak melampau.

Ia berikutan, kesalahan yang dilakukan perayu sangat serius kerana memandu secara melawan arus yang boleh membahayakan nyawa orang lain.

Dalam pada itu, mahkamah juga memikirkan kepentingan awam dan hukuman yang dikenakan adalah berbentuk ‘literal’ iaitu dapat mencegah perayu dan orang awam lain, selain memberi pengajaran terhadap perayu.

Selain hukuman penjara dan denda dikekalkan, Ahmad Amirudin turut mengekalkan keputusan membatalkan lesen memandu percubaan perayu.

Kes dikendalikan Timbalan Pendakwa Raya,Ainy Suhailah Yunus manakala tertuduh diwakili peguam, Cheah Eng Soon.

Pei Ven kemudian dihantar ke Kompleks Penjara Seberang Perai di Jawi, Nibong Tebal bagi menjalani hukuman penjara bermula hari ini selepas bapanya selesai membuat bayaran denda.

Pada Jun tahun lalu, Mahkamah Majistret Bukit Mertajam membenarkan permohonan tertuduh untuk penangguhan pelaksanaan hukuman sementara rayuan didengar di Mahkamah Tinggi dan menaikkan jaminan kepada RM12,000 daripada RM7,000.

Dia didakwa melakukan kesalahan itu mengikut Seksyen 41(1) Akta Pengangkutan Jalan 1987 yang membawa hukuman penjara maksimum 10 tahun dan denda sehingga RM20,000.

Terdahulu, pada 24 Mac 2017 wanita itu mengaku tidak bersalah di Mahkamah Majistret Bukit Mertajam, terhadap tuduhan memandu secara melulu sehingga menyebabkan kematian Mohamad Fandi di Lebuh Raya Utara Selatan (PLUS) arah utara kira-kira jam 7.50 pagi, 14 Mac 2017.

Dalam kejadian itu, mangsa maut selepas kereta Perodua Kelisa yang dipandunya bertembung dengan kereta yang dipandu Pei Ven secara melawan arus di Kilometer 134, dekat Permatang Pauh.

Ketika kejadian mangsa dalam perjalanan pulang dari tempat kerja ke rumahnya di Sungai Petani, Kedah.


Ringgit terus menyusut berbanding dolar AS

Ringgit terus mencatatkan aliran penurunan untuk ditutup rendah berbanding dolar AS hari ini, sejajar dengan mata wang sedang pesat membangun yang lain berikutan kebimbangan mengenai prospek ekonomi global menyebabkan lebih ramai pelabur beralih kepada mata wang selamat, kata seorang penganalisis.

Pada 6 petang, mata wang tempatan merosot kepada 4.5400/5450 berbanding dolar AS daripada 4.5175/5200 pada Selasa, menurut laporan Bernama.

Seorang peniaga berkata kebanyakan mata wang Asia rendah berbanding dolar AS hari ini, diterajui oleh won Korea berikutan penurunan penarafan oleh Fitch Ratings terhadap kredit berdaulat Amerika Syarikat (AS) yang mendorong kepada penghindaran risiko.

Fitch menurunkan penarafan kredit AS sebanyak satu peringkat daripada peringkat tertinggi AAA kepada AA+, sejajar dengan langkah yang dibuat lebih sedekad yang lepas oleh S&P Global Ratings.

Dalam kenyataan, Fitch berkata pengurangan cukai dan inisiatif perbelanjaan baharu selain pelbagai kejutan ekonomi telah meningkatkan defisit bajet manakala cabaran jangka sederhana yang berkaitan dengan peningkatan kos kelayakan masih belum ditangani.

“Penurunan penarafan AS mencerminkan tekanan fiskal yang dijangka dalam tempoh tiga tahun akan datang, beban hutang kerajaan yang tinggi dan berkembang serta kemerosotan tadbir urus berbanding rakan setara yang diberi penarafan ‘AA’ dan ‘AAA’ sepanjang dua dekad lepas,” menurut Fitch.

Ringgit turut diniagakan rendah berbanding sekumpulan mata wang utama.

Ia merosot berbanding yen Jepun kepada 3.1824/1861 daripada 3.1666/1686 semalam, rendah berbanding euro kepada 4.9831/9886 daripada 4.9584/9612 dan berkurangan berbanding pound kepada 5.7994/8085 daripada 5.7892/7924 sebelum ini.

Pada masa yang sama, mata wang tempatan diniagakan kebanyakannya rendah berbanding mata wang ASEAN lain.

Ringgit merosot berbanding dolar Singapura kepada 3.3944/3984 daripada 3.3872/3893 pada Selasa, bagaimanapun meningkat berbanding peso Filipina kepada 8.22/8.24 daripada 8.24/8.25 sebelum ini.

Ia berkurangan berbanding rupiah Indonesia kepada 299.1/299.6 daripada 298.8/299.1 pada Selasa dan rendah berbanding baht Thailand kepada 13.2504/2716 daripada 13.1852/1982 sebelum ini.


Kerajaan umum bantuan khas kepada penjawat awam RM700, pesara RM350

Kerajaan hari ini mengumumkan Bantuan Khas Kewangan kepada penjawat awam sebanyak RM700 dan pesara kerajaan RM350 yang akan melibatkan sejumlah RM1.3 bilion.

Perkara itu diumumkan Menteri Kewangan Senator Tengku Datuk Seri Zafrul Tengku Abdul Aziz dalam pembentangan Bajet 2022 di Dewan Rakyat dan mengharapkan bantuan tersebut dapat menjadi pemangkin kepada penjawat awam untuk terus berkhidmat dengan penuh dedikasi.

“Bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutamanya semasa negara mengharungi tempoh yang penuh cabaran ini, kerajaan mengumumkan Bantuan Khas Kewangan kepada 1.3 juta penjawat awam Gred 56 dan ke bawah sebanyak RM700 dan 1 juta pesara kerajaan sebanyak RM350 dengan implikasi Kewangan sebanyak 1.3 bilion ringgit.

“Diharapkan semoga bantuan ini dapat menjadi pemangkin kepada penjawat awam untuk terus berkhidmat dengan penuh dedikasi,” katanya.

Selain itu, Tengku Zafrul juga mengumumkan gantian cuti rehat (GCR) dinaikkan daripada maksimum 150 hari kepada 160 hari dan melaksanakan kemudahan membenarkan penebusan awal GCR sehingga 50 peratus atau 80 hari.

“Kemudahan ini mengambil kira keperluan penjawat awam seperti menunaikan haji atau membiayai pengajian tinggi anak,” jelasnya lagi.

Langkah tersebut menurut Zafrul bertujuan menghargai jasa penjawat awam terutamanya barisan hadapan tetap komited kepada tugasannya dan antaranya tidak berpeluang bercuti.

Tengku Zafrul juga mengumumkan kerajaan akan memberikan bayaran insentif sebanyak RM200 kepada Pembantu Pembangunan Masyarakat Gred S19 dan Pembantu Perawatan Kebajikan Gred U11 dan U14 yang bertugas di 24 institusi kebajikan atas jasa dan pengorbanan mereka yang terlibat secara langsung dalam perkhidmatan menjaga dan merawat penghuni warga emas, OKU dan pesakit mental.

Selain itu, Elaun Penugasan Sukarelawan Simpanan Polis (atau PVR) juga dinaikkan daripada RM7.80 kepada RM9.80 sejam untuk pegawai; dan daripada RM6 kepada RM8 sejam untuk anggota yang akan bakal memanfaatkan hampir 10 ribu PVR.

Kerajaan juga akan memperuntukkan RM365 juta bagi menyelenggara kuarters dan bangunan guna sama di bawah seliaan Bahagian Pengurusan Hartanah.

Bajet 2022 bertema “Keluarga Malaysia, Makmur Sejahtera” yang dibentang hari ini merupakan terbesar dalam sejarah negara yang bernilai RM332.1 bilion.